**སྤྱི་ལོ་༢༠༡༣ སྤྱི་ཟླ་༩ པའི་སྤྱི་ཚེས་༣༠ ལུ་ སྤྱི་ཚོགས་གཉིས་པའི འཚོགས་ཐེངས་དང་པའི་ནང་ འབྲུག་གི་གཞུང་སྐྱོང་དབུ་ཁྲིད་ བློན་ཆེན་ ཚེ་རིང་སྟོབས་རྒྱས་ཀྱིས་ ཕུལ་བའི་ལོ་བསྟར་གཞུང་གི་སྙན་ཞུ།**

**ད་རེས་ ང་གིས་ ང་བཅས་རའི་སྤྱི་ནོར་དམ་པ་ མི་དབང་མངའ་བདག་རིན་པོ་ཆེ་མཆོག། དང་**

**རྒྱལ་ཡོངས་ཚོགས་འདུའི་ཚོགས་དཔོན།**

**རྒྱལ་ཡོངས་ཚོགས་སྡེའི་ཁྲི་འཛིན།**

**ལྡོག་ཕྱོགས་འགོ་ཁྲིདཔ།**

**སྤྱི་ཚོགས་ཀྱི་འཐུས་མི་དང་**

**འབྲུག་པའི་མི་སེར་ཡོངས་ཀྱི་ སྐུ་མདུན་ལུ།**

ང་བཅས་རའི་ འབྲུག་གི་རྩ་ཁྲིམས་ཆེན་མོའི་རྩ་ཚན་༡༠ པའི་དོན་ཚན་༡༠ པ་ནང་བཀོད་དེ་ཡོད་མི་ དགོངས་དོན་དང་འཁྲིལ་ འབྲུག་མངའ་བདག་རྒྱལཔོ་དང་ སྤྱི་ཚོགས་ལྷན་བཞུགས་ལུ་ ལོ་བསྟར་སྙན་ཞུ་ཕུལ་ནི་ཨིན།

དེ་ཡང་ ལོ་བསྟར་སྙན་ཞུ་ནང་ གཙོ་བོ་ར་ རྒྱལ་ཁབ་ཀྱི་གནས་སྟངས་དང་ གོང་འཕེལ་གྱི་འགྱུར་བ་དང་བསྟུན་ གྲུབ་འབྲས་འབྱུང་མི་ཚུ་དང་ ད་ལས་ཕར་ གོང་འཕེལ་དང་ཁྲིམས་བཟོ་གི་འཆར་གཞི་ སྲིད་བྱུས་དང་གཙོ་རིམ་ ཚུ་གི་སྐོར་ལས་ རྒྱལ་ཁབ་ཀྱི་མི་སེར་ཡོངས་ལུ་ སྙན་ཞུ་ཕུལ་ནི་ཨིན།

ང་བཅས་རའི་དཔལ་ལྡན་འབྲུག་པའི་རྒྱལ་ཁབ་ཟེརཝ་ད་ལུ་ གཙོ་བོ་རང་འབྲུག་མངའ་བདག་རྒྱལཔོ་ འབྲུག་རྒྱལ་ཁབ་ འབྲུག་པའི་མི་སེར་ ནོརབུ་༣ ལུ་ ཆ་བཞགཔ་ཨིན། འདི་འབདཝ་ལས་བརྟེན་ ད་རེས་ཀྱི་གཞུང་གི་ ལོ་བསྟར་སྙན་ཞུ་ཕུལཝ་ད་ལུ་ ང་བཅས་རའི་རྩ་བ་༣ གྱི་ནོརབུ་༣ ལུ་གཞི་བཞག་སྟེ་ ཕུལ་ནི་ཨིན།

**འབྲུག་མངའ་བདག་རྒྱལཔོ༔ རྩ་བ་༣ གྱི་ནོར་བུ་དང་པ།**

སྤྱི་ལོ་༡༩༠༧ གྱི་ལོ་ལུ་ ང་བཅས་འབྲུག་མི་ཡོངས་ཀྱི་ཁ་ཐུག་ལས་ ཁས་བླངས་ཀྱིས་ཐོག་ལས་ རྒྱལ་ཁབ་ཀྱི་དབུ་ཁྲིད་སྐྱོངས་ནི་འདི་ དབང་ཕྱུག་བརྒྱུད་འཛིན་གྱི་རིང་ལུགས་ལུ་ཕུལ་ནུག། དུས་དེ་ལས་ཚུར་ རྒྱལ་ཁབ་ ནང་འཁོད་ཀྱི་ནང་འཁྲུག་དང་ འཐབ་རྩོད་ཚུ་མེད་པར་ རྒྱལ་བརྒྱུད་རིང་ལུགས་ཀྱི་མངའ་འོག་ལུ་ རྒྱལ་ཁབ་རང་དབང་བཙན་ཐབས་འདི་ སྒྲིང་སྒྲིང་འབད་ གཞི་བཙུགས་གནང་སྟེ་ དགའ་སྐྱིད་ཀྱི་ཉིམ་ཤར་ནུག་ཟེར་ཞུ་ནི་ཨིན།

འཛམ་གླིང་གི་རྒྱལ་རབས་ཚུ་ནང་བལྟ་བ་ཅིན་ རྒྱལཔོ་ངན་པ་ཚུ་གི་སྐོར་ལས་ཡང་ ལོ་རྒྱུས་མངས་རབས་ཅིག་བཀོད་དེ་འདུག།

སྟེ་་་ འདི་ཚུ་ཡང་ རྒྱལཔོ་ལ་ལུ་ཅིག་གིས་ ཁོང་རའི་རྒྱལ་ཁབ་འདི་ མེདཔ་བཏང་མི་དང་ རྒྱལཔོ་ལ་ལུ་ཅིག་གིས་ མི་སེར་དང་ རྒྱལ་ཁབ་ཀྱི་བདེ་སྐྱིད་སྒྲུབ་དོ་བཟུམ་བཟོ་སྟེ་ དོན་ངོ་མ་ ཁོང་རའི་དོན་དག་ལུ་གཙོ་བོ་བཏོན་ཏེ་ རྒྱལ་ཁབ་སྐྱོང་མི་དང་ དེ་ལས་ རྒྱལཔོ་ལ་ལུ་ཅིག་གིས་ བྱམས་པ་དང་སྙིང་རྗེ་མེད་པར་ མི་སེར་རྡབ་སྲིག་བརྐྱབ་སྟེ་ ཁོང་རའི་བང་དང་དབང་ཚད་འདི་ ཡུན་རིངམ་འབད་ བཞག་པའི་ལོ་རྒྱུས་ཡང་འདུག།

ང་བཅས་རའི་རྒྱལ་ཁབ་ནང་ གཞན་ག་དང་ཡང་མ་འདྲ་བའི་ རང་དོན་ལུ་རྩ་ལས་མ་གཟིགས་པར་ རྒྱལ་ཁབ་དང་མི་སེར་གྱི་མཐའ་དོན་རྐྱངམ་ཅིག་ལུ་ གཙོ་བོ་བཏོན་གནང་མི་ དབང་ཕྱུག་བརྒྱུད་འཛིན་གྱི་རྒྱལཔོ་རིམ་བྱོན་ཡོདཔ་ལས་བརྟེན་ ང་བཅས་འབྲུག་པའི་མི་སེར་ཡོངས་ ཁ་རྗེ་དང་བསོད་ནམས་སྦོམ་སྦེ་རང་བྱུང་སྟེ་ཡོད། དེ་འབད་ཞུ་དགོ་མི་འདི་ཡང་

* **དང་པ་** ང་བཅས་རའི་རྒྱལ་ཁབ་ཀྱི་སྲུང་སྐྱོབས་དང་ རང་དབང་རང་བཙན་གྱི་དོན་ལུ་ ཁོ་རའི་སྐུ་སྲོག་ལུ་ཡང་ མ་གཟིགས་པར་ དྲག་པོའི་དམག་མི་ཚུ་ མངའ་བདག་རིན་པོ་ཆེ་ ཁོ་ར་གིས་རང་ཁྱིད་དེ་ ཕྱད་མདའ་བརྐྱབ་པར་བྱོན་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ལུ་ཡང་མེད།
* **གཉིས་པ་** མི་སེར་ཉམས་ཆུང་ སྐྱིད་སྡུག་ཕོག་སྟེ་ སྡུག་བསྔལ་མྱོང་མི་ཚུ་ལུ་ སྐྱིད་སྡུག་གནང་ནི་དོན་ལས་ ཐུགས་ལུ་བྱམས་པ་དང་བརྩེ་བ་བཞེས་ཏེ་ སྐུ་འོ་བརྒྱལ་བ་ལུ་ མ་གཟིགས་པར་ རྒྱལ་ཁབ་མཐའ་དབུས་མེད་པར་ཞབས་ཀྱིས་སྐོར་ཏེ་ ཕྱག་ལཱ་གནང་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ཡང་མེད།
* **གསུམ་པ་** ནམ་རང་འབད་རུང་ འབྱུང་བ་བཞི་གི་རྐྱེན་ངན་ཚུ་བྱུང་བའི་དུས་སྐབས་ལུ་ དེ་འཕྲལ་ལས་རང་ ཉམས་རྒུད་ཕོག་མི་ཚུ་ལུ་ རྒུད་གསོ་དང་ མྱ་ངན་སེམས་གསོ་མཛད་པར་ འགོ་དང་པ་ཕེབས་གནང་མི་གི་རྒྱལཔོ་ འབྲུག་རྒྱལ་ཁབ་ནང་མ་གཏོགས་ གཞན་ག་སྟེ་ཡང་མེད།
* **བཞི་པ་** རྒྱལ་པོའི་དབང་ཚད་འདི་ མི་སེར་ལུ་གནང་ནི་གི་དོན་ལས་ རྒྱལ་པོ་ཁོ་རང་གིས་དབུ་གཙོས་ཏེ་རྩ་ཁྲིམས་བརྩམ་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ལུ་ཡང་མེད།
* **ལྔ་པ་** ང་བཅས་མི་སེར་ལུ་ བློ་འདོད་མེད་དེ་རང་འབད་རུང་ དམངས་གཙོའི་རིང་ལུགས་འགོ་བཙུགས་གནང་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ཡང་མེད།
* **དྲུག་པ་** མི་སེར་དྲག་ཞེན་ཆེ་ཆུང་མེད་པར་ སྐུ་ངོ་བོ་འབད་ འཕྲལ་འཕྲལ་རང་ མཇལ་ཕྲད་མཛད་གནང་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ལུ་ཡང་མེད།
* **བདུན་པ་** རྒྱལ་ཁབ་ཀྱི་ས་གནས་མཐའ་དབུས་མེད་པའི་ ན་གཞོན་དང་ སློབ་ཕྲུག་ཚུ་ ལྕོགས་གྲུབ་ཅན་བཟོ་ནི་དོན་ལུ་ ལམ་སྟོན་དང་ བཀའ་སློབ་གནང་མི་གི་རྒྱལཔོ་ འབྲུག་རྒྱལ་ཁབ་ལུ་མ་གཏོགས་ གཞན་ག་སྟེ་ཡང་མེད།

འདི་བཟུམ་མའི་ མཛད་བྱ་ལུ་བལྟ་སྟེ་ ང་བཅས་ར་འབྲུག་མི་ཡོངས་ དཔའ་ཉམས་དང་དགའ་སྤྲོ་སྦོམ་བྱུང་དགོ་པའི་ཁར་ རྒྱལ་བརྒྱུད་ཀྱི་རིང་ལུགས་ལུ་ དུས་ཨ་རྟག་རང་ བཀྲིན་བསམ་དགོཔ་འདི་ ག་ནི་བ་ཁག་ཆེ།

དེ་འབདཝ་ལས་ ང་གིས་ རྒྱལ་ཁབ་ཀྱི་མི་སེར་ཡོངས་ཀྱི་ཁ་ཐུག་ལས་ མི་དབང་མངའ་བདག་རིན་པོ་ཆེ་མཆོག་དང་ མི་དབང་རྒྱལ་བཙུན་རྣམ་གཉིས་ སྐུ་ཚེས་ཞབས་པད་བརྟན་ མཛད་པ་འཕྲིན་ལས་དར་ཞིང་རྒྱས་པའི་ སྨོན་འདེབས་ཞུ་ནི་ཨིན།

ད་རེས་ ང་བཅས་རའི་རྒྱལ་ཁབ་འདི་ དགའ་ཏོག་ཏོ་དང་ སྐྱིད་ཏོང་ཏོ་ བཙན་ཏོག་ཏོ་འབད་ཡོད་པའི་ཁར་ གོང་འཕེལ་ཚུ་ རེ་བ་ལས་ལྷག་སྟེ་ གྲུབ་ཚུགས་མི་འདི་ ང་བཅས་རའི་དྲིན་ཅན་གྱི་ཕམ་ མི་དབང་འབྲུག་རྒྱལ་བཞི་པ་མཆོག་གི་ བཀའ་དྲིན་ལས་བརྟེན་ཏེ་ཨིན། ད་ལྟོ་ར་འབད་རུང་ མི་དབང་མཆོག་གིས་ བཀའ་སློབ་དང་ ལམ་སྟོན་ཚུ་ འཕྲོ་མཐུད་དེ་རང་ གནང་སྟེ་ཡོདཔ་ལས་བརྟེན་ ང་བཅས་འབྲུག་མི་ཡོངས་ ཁ་རྗེ་དང་བསོད་ནམས་སྦོམ་ཡོད་པའི་རྟགས་མཚན་ཨིན་མས་ཟེར་ཞུ་ནི།

མི་དབང་མངའ་བདག་རིན་པོ་ཆེ་མཆོག་གིས་ རྒྱལ་ཁབ་དང་མི་སེར་གྱི་མཐའ་དོན་རྐྱངམ་ཅིག་ གཙོ་བོ་བཏོན་ཏེ་ ཕྱག་ལཱ་གནང་ཡོད་མི་ཚུ་ ང་བཅས་ འབྲུག་མི་ཡོངས་ཀྱིས་ ཤེས་ས་དང་མཐོང་ས་ཡོད། ཨིན་རུང་ ད་ལས་ཕར་ ང་བཅས་རའི་རྒྱལ་ཁབ་འདི་ དགའ་ཏོག་ཏོ་དང་སྐྱིད་ཏོང་ཏོ་ བཙན་ཏོག་ཏོ་བཞག་ནི་གི་འགན་ཁུར་འདི་ ང་བཅས་རང་མི་སེར་ལུ་ཕོག་སྟེ་ཡོདཔ་ལས་ གསེར་ཁྲི་གུ་བཞུགས་ཡོད་མི་ མི་དབང་མངའ་བདག་རིན་པོ་ཆེ་མཆོག་གི་དབུ་ཁྲིད་དང་ ལམ་སྟོན་བཟང་པོའི་འོག་ལུ་ ང་བཅས་མི་སེར་ཚུ་ག་ར་ སེམས་དང་མནོ་བསམ་གཅིག་ཁར་བཏང་ ལགཔ་གཅིག་ཁར་མཐུད་དེ་ ཕྱག་ཞུ་དགོཔ་འདི་ གནམ་མེད་ས་མེད་ཁག་ཆེ།

**འབྲུག་རྒྱལ་ཁབ༔ རྩ་བ་༣ གྱི་ནོརབུ་གཉིས་པ།**

**སྲུང་སྐྱོབས།**

ད་རེས་ སྙན་ཞུ་འདི་ཕུལཝ་ད་ལུ་ ང་བཅས་འབྲུག་མི་ཡོངས་ཀྱི་སེམས་ལུ་ བཟོད་མ་ཚུགསཔ་ཅིག་ མདང་ཞག་ཁམས་ཅིག་ཁར་ བསྟན་སྲུང་དམག་མི་གིས་རྒྱལ་ཁབ་བསྲུང་སྐྱོབས་ཀྱི་ཕྱག་ལཱ་གནངམ་ད་ལུ་ རྐྱེན་ངན་ཅིག་ཐོནམ་ལས་བརྟེན་ དམག་མི་༡༢ ལུ་ཤི་རྐྱེན་བྱུངམ་མ་ཚད་ གཞན་མི་ལེ་ཤ་ཅིག་ལུ་ནདཔ་ཤུགས་སྦེ་ར་ཐོན་མི་འདི་ཨིན། ནི་བཟུམ་སྦེ་ དམག་མི་ཚུ་གིས་སྲུང་སྐྱོབས་ཀྱི་ལཱ་འབདཝ་ད་ལུ་ ཉེན་ཁ་སྦོམ་སྦེ་ར་ཡོད། ཨིན་རུང་ ཁོང་གིས་ ཁོང་རའི་ཚེ་སྲོག་ལུ་ ཉེན་ཁ་ཡོད་དེ་འབད་རུང་ དེ་ལུ་མ་འཚེར་བ་ རྒྱལ་ཁབ་སྲུང་སྐྱོབ་ཀྱི་ཕྱག་ལཱ་གནང་མི་དེ་ལུ་ ང་བཅས་མི་སེར་ག་ར་གི་ཁ་ཐུག་ལས་ བཀའ་དྲིན་ཆེ་ཟེར་ཞུ་ནི།

འདི་བཟུམ་སྦེ་ ང་བཅས་རའི་རྒྱལ་ཁབ་ནང་འཁོད་ལུ་ ཁྲིམས་སྲུང་འགག་སྡེ་གིས་ཁྲིམས་ལུགས་ བདག་འཛིན་འབད་དེ་ རྩ་འགེངས་ཏེ་ཕྱག་ཞུ་མི་ལུ་ ངལ་རངས་ཀྱི་དགའ་ཚོར་ཡོད། ཨིན་རུང་ རྒྱལ་ཁབ་ནང་ ཁྲིམས་འགལ་གྱི་ ལཱ་ངན་འབད་མི་གྱངས་ཁ་འདི་ ཡར་སེང་འགྱོ་ནིའི་ཉེན་ཁ་ཡོདཔ་ལས་བརྟེན་ ཚ་འགྱང་སྦོམ་འབད་རང་ལང་སྟེ་ཡོད།

ང་གིས་ རྒྱལ་གཞུང་འབྲུག་གི་འགག་སྡེ་དང་ འབྲེལ་བ་ཡོད་པའི་ལས་སྡེ་ཚུ་དང་ ལཱ་གཅིག་ཁར་འབད་དེ་ དཀའ་ངལ་སེལ་ནི་ལུ་ གཙོ་བོ་བཏོན་ནི་ཨིན།

འདས་པའི་ལོ་ནང་ལུ་ ང་བཅས་རའི་ལྷོ་མཚམས་རྫོང་ཁག་ཚུ་གི་ནང་ལུ་ བཙོན་ཁྲིད་འབད་མི་གིས་ སྟབས་མ་བདེཝ་འཐོན་དོ་ཡོདཔ་ལས་ གཞུང་ལུ་ཚ་འགྱང་སྦོམ་རང་ཕོག་སྟེ་ཡོད། ཨིན་རུང་ འདི་ཚུ་སེལ་ནི་གི་དོན་ལས་ ང་བཅས་གཞུང་གི་ཁ་ཐུགས་ལས་ ཐབས་ཤེས་མ་འདྲཝ་ཚུ་ སྟོན་དོ་ཡོདཔ་ལས་ འདི་བཟུམ་མའི་དཀའ་ངལ་ཚུ་ ད་ལས་ཕར་ མི་འཐོན་ནི་གི་རེ་བ་ཡོད།

ང་བཅས་རའི་དྲག་ཁག་གསུམ་གྱི་དམག་མི་ཚུ་གིས་ རྒྱལ་ཁབ་ཀྱི་སྲུང་སྐྱོབས་དང་ཞི་བདེ་གི་དོན་ལུ་ ཕྱག་འཐུད་མ་ཤོར་བར་ཞུཝ་ད་ལུ་ མི་སེར་ཚུ་གིས་ ཁོང་ལུ་ ཆ་བཞག་དང་གུས་བཏུད་ཞུ་ནི་འདི་ཁག་ཆེ། འདི་མ་ཚད་ ང་བཅས་རང་མི་སེར་ཚུ་གིས་ར་འབད་རུ་ སེམས་བག་ཡེངས་ལུ་མ་ཤོར་བར་རྒྱལ་ཁབ་ཕྱི་ནང་གཉིས་ཀྱི་སྲུང་སྐྱོབ་ཀྱི་འགན་འཁུར་འདི་ ང་བཅས་མི་སེར་ག་ར་ལུ་ཡང་ ཕོག་ཟེར་མནོ་བསམ་བཏང་ཤེས་ནི་འདི་ གནམ་མེད་ས་མེད་ཁག་ཆེ།

**ཕྱིའི་རྒྱལ་ཁབ་དང་མཐུན་ལམ།**

ང་བཅས་རའི་ཕྱི་འབྲེལ་གྱི་སྲིད་བྱུས་འདི་ མི་དབང་རིམ་འབྱོན་ཚུ་གིས རྒྱལ་ཁབ་ཀྱི་སྲུང་སྐྱོབས་དང་རང་བཙན་ མི་སེར་གྱི་བདེ་སྐྱིད་ རྒྱལ་ཁབ་ནང་མི་སྡེ་དཔལ་འབྱོར་གོང་འཕེལ་གཏང་ནི་ལུ་ འཕྲལ་དང་ཕུགས་ཀྱི་གནས་སྟངས་ལུ་གཟིགས་ཏེ་ མཛད་གནང་གནངམ་ཨིནམ་ལས་ ད་ལྟོ་ ང་བཅས་ར་ག་ར་ བློ་བདེ་ཏོག་ཏོ་འབད་སྡོད་ནི་གི་གོ་སྐབས་ཐོབ་མི་འདི་ འདི་ཚུ་ལུ་བརྟེན་ཏེ་ཨིན། དེ་འབདཝ་ལས་ ང་བཅས་གཞུང་གིས་ཁ་ཐུག་ལས་ཡང་ མི་དབང་རིམ་བྱོན་ཚུ་གིས་ མཛད་གནང་དོ་བཟུམ་འབད་རང་ ལྷག་བསམ་རྣམ་དག་གིས་ཐོག་ལས་ སྲིད་བྱུས་འདི་ཚུ་ འཕྲོ་མཐུད་དེ་རང་ ཕྱག་ཕྱིད་ཞུ་ནི་ཨིན།

ང་བཅས་པའི་ མི་དབང་མངའ་བདག་རིན་པོ་ཆེ་མཆོག་གིས་ རྒྱལ་ཁབ་ནང་ལུ་ ཕྱི་རྒྱལ་ལས་ གཞུང་གི་སྐུ་མགྲོན་ཚུ་ ག་དེ་ཅིག་འོང་རུང་ ཐུགས་མ་འཚེར་བར་ མཇལ་ཕྲད་གནང་མི་འདིགིས་ ཕྱིའི་རྒྱལ་ཁབ་ཚུ་དང་ མཐུན་ལམ་གོང་འཕེལ་གཏང་ནི་ནང་  ཕན་སྦོམ་འབད་རང་ཐོགས་སྟེ་ཡོད།

འདི་མ་ཚད་ མི་དབང་མངའ་བདག་རིན་པོ་ཆེ་མཆོག་གིས་ ཕྱིའི་རྒྱལ་ཁབ་ཚུ་ནང་ ཞབས་ཀྱིས་བཅགས་གནང་མི་འདི་གིས་ འབྲུག་རྒྱལ་ཁབ་ཀྱི་སྙན་གྲགས་ དར་ཁྱབ་འགྱོ་བ་གིས་མ་ཚད་ རྒྱལ་ཁབ་མང་རབས་གཅིག་གི་གཞུང་དང་ མི་སེར་ཚུ་གི་བར་ན་ མཐུན་ལམ་ཧེ་མ་ལས་ལྷག་སྟེ་ སྒྲིང་སྒྲིང་བཟོ་གནང་ཡི།

ང་རང་ལུ་ བློན་ཆེན་གྱི་བདག་འགན་གནང་པའི་ཤུལ་ལུ་ འགོ་དང་པ་ར་ རྒྱ་གར་གཞུང་གི་བློན་ཆེན་ དྲག་ཀྲར་ མཱན་མོ་ཧཱན་སིང་གིས་ མགྲོན་བརྡ་ལྷོད་མི་དང་འཁྲིལ་ སྤྱི་ལོ་༢༠༡༣ ཟླ་༨ པའི་ཚེས་༣༠ ལས་འགོ་བཙུགས་ ཟླ་༩ པའི་ཚེས་༤ ཚུན་ རྒྱ་གར་རྒྱལ་ཁབ་ནང་ གཞུང་དོན་བལྟ་སྐོར་ལུ་སོང་ཡི།

གཞུང་དོན་བལྟ་སྐོར་འདི་ གྲུབ་འབྲས་ཅན་ཅིག་འབད་ བྱུང་སྟེ་ཡོད་མི་འདི་ཡང་ རྒྱ་འབྲུག་གཉིས་ཀྱི་བར་ན་ མཐུན་ལམ་དང་ མཉམ་འབྲེལ་ཚུ་ ཧེ་མ་ལས་རང་ ལེགས་ཤོམ་ཡོད་པའི་ཁ་ ལྷག་པར་དུ་ སྒྲིང་སྒྲི་བཟོ་ཚུགས་ཅི། དེ་འབདཝ་ལས་ ང་བཅས་རའི་ཁྱིམ་ཚང་རྒྱལ་ཁབ་གཉིས་ཀྱི་བར་ན་གི་མཐུན་ལམ་འདི་ འགྱུར་བ་མེད་པར་ཡོད་པའི་ ཡིད་ཆེས་སྦོམ་འབད་རང་ཐོབ་ཅི།

རྒྱ་གར་རྒྱལ་ཁབ་ལུ་ གཞུང་དོན་བལྟ་སྐོར་འགྱོ་བའི་སྐབས་ རྒྱ་གར་གཞུང་གིས་ ང་བཅས་རའི་ལོ་ལྔའི་འཆར་གཞི་༡༡ པ་འདི་ལུ་ མ་དངུལ་རུ་པི་ ཐེར་འབུམ་༤༥ བྱིན་ནི་སྦེ་ ཁས་བླངས་འབད་ཡི། འདི་གིས་ཡང་མ་ཚད་ ང་བཅས་རའི་དཔལ་འབྱོར་ལྷན་ཐབས་ཀྱི་འཆར་གཞི་འདི་ལུ་ མ་དངུལ་རུ་པི་ཐེར་འབུམ་༥ ཁ་སྐོང་བྱིན་ནི་གི་ཁས་བླངས་ཡང་འབད་དེ་ཡོད།

འདི་ཚུ་ རྒྱལ་ཁབ་གཉིས་ཀྱི་བར་ན་ མཐུན་ལམ་དང་ མཉམ་འབྲེལ་ཚུ་ དམ་ཟབ་ཡོད་པའི་རྟགས་མཚན་ངོ་མ་ཨིན། དེ་འབདཝ་ལས་ ད་རིས་ འབྲུག་རྒྱལ་ཁབ་ཀྱི་མི་སེར་དང་ གཞུང་གི་ཁ་ཐུག་ལས་ རྒྱ་གར་རྒྱལ་ཁབ་ཀྱི་མི་སེར་དང་གཞུང་ལུ་ སེམས་ཀྱི་ཧིངས་ལས་ར་ ངལ་རངས་དང་ བཀྲིན་དགའ་ཚོར་ཕུལཝ་ཨིན།

ང་བཅས་རའི་རྒྱལ་ཁབ་ཀྱི་ བྱང་ཁ་ཐུགས་ཀྱི་ ས་མཚམས་བཀལ་ནི་དོན་ལུ་ རྒྱ་ནག་རྒྱལ་ཁབ་ནང་ གསུང་གྲོས་གནངམ་གནང་ས་ར་ཡོད། འདི་ཡང་ མདང་ཞག་ སྤྱི་ལོ་༢༠༡༣ ཟླ་༨ པའི་ཚེས་༢༡-༢༣ ཚུན་ས་མཚམས་ཀྱི་གསུང་གྲོས་ཐེངས་༢༡ པ་འདི་ འགོ་འདྲེན་འཐབ་ཅི།

འདི་གི་སྐབས་ལུ་ རྒྱ་ནག་གི་འཐུས་མི་སྡེ་ཚན་འདི་ རྒྱ་ནག་གི་ཕྱི་འབྲེལ་བློན་པོ་འོགམ་ Liu Zhenmin, གིས་ དབུ་ཁྲིད་འབད་དེ་ཡོདཔ་ལས་ གསུང་གྲོས་འདི་ སྦ་གསང་མེད་པའི་ མཐུན་ལམ་གྱིས་ཐོག་ལས་གནང་ཚུགས་པའི་ཁར་ གསུང་གྲོས་འདི་གི་སྐབས་ལུ་ ས་མཚམས་དང་འབྲེལ་བའི་གནད་དོན་ཆ་མཉམ་ བསྐྱར་ཞིབ་འབད་ཚུགས་ཅི།

བྱང་ཁ་ཐུགས་ཀྱི་ས་མཚམས་གཏན་འཁེལ་བཟོ་ནི་འདི་ ག་ནི་བ་ཁག་ཆེཝ་ལས་ གཞུང་གི་ཁ་ཐུག་ལས་ དཀའ་ངལ་འདི་ ག་སྟེ་མགྱོགས་མགྱོགས་འབད་སེལ་ནི་ལུ་ རྒྱ་ནག་གཞུང་དང་གཅིག་ཁར་ འཕྲོ་མཐུད་དེ་ར་ ལཱ་ཚུ་འབད་ནི་ཨིན།

ང་བཅས་རའི་ཕྱི་འབྲེལ་སྲིད་བྱུས་དང་འཁྲིལ་ཏེ་ ཕྱིའི་རྒྱལ་ཁབ་ཀྱིས་མ་ཚད་ རྒྱལ་སྤྱི་ལས་ཚོགས་ཚུ་དང་གཅིག་ཁར་ཡང་ མཐུན་ལམ་གོང་འཕེལ་གཏང་ནི་འདི་ ག་ནི་བ་ཁག་ཆེཝ་ལས་ འདི་ཚུ་གི་དོན་ལུ་ ལཱ་ཚུ་འཕྲོ་མཐུད་དེ་ར་འབད་ནི་ཨིན།

ད་རེས་ འབྲུག་གི་ཕྱི་འབྲེལ་བློན་པོ་ ས་གནས་ New York ལུ་ འཛམ་གླིང་སྤྱི་ཚོགས་ཀྱི་ཞལ་འཛོམས་ཐེངས་༦༨ པའི་དོན་ལུ་ འཐུས་མི་སྡེ་ཚན་ཅིག་དང་སྦྲགས་ བཅའ་མར་གཏོགས་པའི་སྒང་ར་ཡོད།

Round Table Meeting ཟེར་ གོང་འཕེལ་གྲོགས་རམ་གྱི་ ཞལ་འཛོམས་ཐེངས་༡༢ པ་འདི་ སྤྱི་ཟླ་༡༢ པའི་ནང་ ཐིམ་ཕུག་ལུ་འབད་ འགོ་འདྲེན་འཐབ་ནི་ཨིན། དེ་བསྒང་ གཞུང་གིས་ གྲོགས་རམ་འབད་མི་ རྒྱལ་ཁབ་དང་ རྒྱལ་སྤྱིའི་ལས་ཚོགས་ཚུ་དང་གཅིག་ཁར་འཆར་གཞི་༡༡ པའི་གཙོ་རིམ་དང་ ལས་རིམ་ཚུ་ལུ་རྒྱབ་སྐྱོར་འབད་དགོ་པའི་སྐོར་ལས་གསུང་གྲོས་གནང་ནི་ཨིན།

བལ་པོ་ལུ་སྒར་ནང་ཡོད་པའི་མི་ཚུ་ རྒྱལ་ཁབ་གཞན་ཚུ་ནང་ གཞི་ཆགས་ཀྱི་ལས་རིམ་འདི་ ག་ནི་བ་གྲུབ་འབྲས་ཅན་ཅིག་འབད་ འགྱོ་དོ་ཟེར་ཞུ་ནི་ཨིན། མདང་ཞག་ སྤྱི་ཟླ་༨ པའི་ཚེས་༢༦ ཚུན་གྱི་ནང་ལུ་ མི་གྲངས་༨༢,༡༧༩ འདི་ རྒྱལ་ཁབ་གཞན་ཚུ་ནང་ གཞི་བཅགས་ཚར་ཏེ་ཡོདཔ་དང་ འདི་ཚུ་གི་ནང་ལས་ མཐོ་ཤོས་འདི་རང་ མི་གྲངས་༦༩,༢༡༩ ཨིན་མི་འདི་ United States of America ལུ་ཨིན་མས། ང་བཅས་ལས་ US གི་འགོ་འདྲེན་ཐོག་ལུ་ རྒྱལ་ཁབ་གཞན་མི་ཚུ་གིས་ འདི་བཟུམ་མའི་རྒྱབ་སྐྱོར་གནང་མི་ལུ་ ག་ནི་བ་བཀྲིན་ཆེ་ཟེར་ཞུ་ནི་ཨིན།

**ཞི་གཡོགཔ།**

ཞི་གཡོགཔ་ཚུ་ རྒྱལ་ཁབ་གོང་འཕེལ་གྱི་དོན་ལུ་ ག་ནི་བ་ཁག་ཆེ། ང་བཅས་རའི་རྒྱལ་ཁབ་ནང་གི་ གཞི་གཡོགཔ་ཚུ་ ཤེས་ཚད་དང་ཉམས་མྱོང་ དེ་ལས་ལྕོགས་གྲུབ་ འཛམ་གླིང་རྒྱལ་ཁབ་གཞན་གྱི་ཞི་གཡོགཔ་ཚུ་ལས་ དྲགཔ་འབད་ཡོད། ཞི་གཡོགཔ་ཚུ་གིས་རྩ་བ་༣ ལུ་ཕྱག་ཞུ་བའི་སྐབས་ བློ་སྟོབས་བསྐྱེད་ཚུགསཔ་དང་ འཇོན་དྲག་ཡོདཔ་བཟོ་དགོཔ་འདི་ ག་ནི་བ་ཁག་ཆེ། འདི་འབདཝ་ལས་ ཞི་གཡོགཔ་འཛིན་སྐྱོང་འཐབ་ཐངས་ཀྱི་ལམ་ལུགས་བསྐྱར་ཞིབ་ ལེགས་ཤོམ་སྦེ་ར་འབད་ཞིམ་ལས་ སྟབས་མ་བདེཝ་ཚུ་སེལ་ཏེ་ ཞི་གཡོགཔ་གི་གནས་སྟངས་འདི་ ད་ལྟོ་ལས་དྲགཔ་སྦེ་བཟོ་ནི་ལུ་ གཙོ་བོ་བཏོན་ནི་ཨིན།

ཞི་གཡོགཔ་ཚུ་གི་ སྟབས་མ་བདེཝ་སེལ་ནི་ལུ་ དཀའ་ངལ་སྦོམ་ཤོས་འདི་ར་ ཟླ་རིམ་གྱི་དངུལ་ཕོགས་དང་ འཐུས་ཚུ་མ་ལངམ་འདི་ཨིན། དེ་མ་ཚད་ ཁང་གླ་དང་ ཅ་རྣམ་གྱི་གོང་ཚད་ཚུ་ ཚད་ལས་འགལ་ཏེ་ ཡར་གསེང་འགྱོ་མི་དེ་གིས་ ཧེང་བཀལ་རང་ དཀའ་ངལ་ཕོག་སྟེ་ཡོད།

དཀའ་ངལ་འདི་སེལ་ནི་གི་དོན་ལུ་ ཤུལ་མའི་ཟླཝ་ནང་ལས་ ཞི་གཡོགཔ་དང་ ས་གནས་གཞུང་གི་འཐུས་མི་ཚུ་ དེ་ལས གཞུང་གི་ལས་བྱེད་པ་གཞན་ཚུ་གི་ དངུལ་ཕོགས་དང་ འཐུས་ཚུ་བསྐྱར་ཞིབ་འབད་ནི་གི་དོན་ལས་ དངུལ་ཕོགས་ལྷན་ཚོགས་གཞི་བཙུགས་འབད་ནི་ཨིན།

**དམངས་གཙོའི་རིང་ལུགས།**

སྤྱི་ལོ་༡༩༠༧ ལུ་ མི་སེར་ཚུ་གིས་ རྒྱལ་ཁབ་ཀྱི་གཞུང་སྐྱོང་གི་ཕྱག་འགན་འདི་ དབང་ཕྱུག་བརྒྱུད་འཛིན་གྱི་རྒྱལ་བརྒྱུད་ལུ་ ཕུལ་བའི་ཤུལ་ལུ་ མི་དབང་མངའ་བདག་རིན་པོ་ཆེ་ཡབ་སྲས་རྣམ་གཉིས་ཀྱིས་ གཞུང་སྐྱོང་གི་དབང་ཚད་འདི་ ལོག་སྟེ་ར་ མི་སེར་ཚུ་ལུ་ རྩིས་སྤྲོད་གནང་ནི་དེ་གིས་ དུས་སྟོན་འདི་ རྒྱལ་རབས་དང་ལྡན་པའི་ དུས་སྟོན་ཅིག་ཨིན།

གསེར་ཁྲི་རྩ་བ་ལས་ འདི་བཟུམ་མའི་གོ་སྐབས་གནངམ་ལས་བརྟེན་ འདས་པའི་ སྤྱི་ཚོགས་དང་པ་འདི་གིས་ ཕྱག་ལེགས་ཤོམ་འབད་ ཞུ་ཚུགས་ཅི།

དེ་འབདཝ་ལས་ ང་རའི་ཁ་ཐུགས་ལས་ འགོ་དང་པའི་དམངས་གཙོའི་བཙག་འཐུ་ལས་གྲུབ་པའི་ བློན་ཆེན་Jigme Yoezer Thinley དང་ བློན་པོ་ལྷན་རྒྱས་ རྒྱལ་ཡོངས་ཚོགས་འདུ་དང་ རྒྱལ་ཡོངས་ཚོགས་སྡེ་གི་འཐུས་མི་ཚུ་གིས་ རྩ་བ་གསུམ་ལུ་ ཕྱག་ལེགས་ཤོམ་སྦེ་ཞུ་གནང་ཡོད་མི་དེ་ལུ་ བཀྲིན་ཆེ་ཟེར་ཞུ་ནི།

སྟེ་་་ སྤྱི་ལོ་༢༠༠༨ ལུ་ སྲིད་དོན་ཚོགས་པ་གཉིས་ལས་ལྷག་མ་འཐོན་རུང་ མདང་ཞག་བཙག་འཐུ་ཐེངས་གཉིས་པའི་ནང་ སྲིད་དོན་ཚོགས་པ་ལྔ་གིས་བཅའ་མར་གཏོགས་མི་ལུ་བལྟ་བ་ཅིན་ ང་བཅས་རའི་ མི་སེར་ཚུ་གིས་ དམངས་གཙོའི་རིང་ལུགས་ཀྱི་སྐོར་ལས་ ཧ་གོ་བའི་རྟགས་མཚན་ཅིག་ ཨིན་མས་ཟེར་མནོཝ་མས།

ང་རའི་ཁ་ཐུག་ལས་ འབྲུག་ཕུན་སུམ་ཚོགས་པ་ འབྲུག་མཉམ་རུབ་ཚོགས་པ་ འབྲུག་སྤྱིར་དབང་ཚོགས་པ་ བུ་ཊན་ཀུན་སྙོམ་པཱར་ཀྲི་ཚུ་གིས་ དམངས་གཙོའི་རིང་ལུགས་ནང་ བཅའ་མར་གཏོགས་ཏེ་གི་སྦེ་ དམངས་གཙོའི་རིང་ལུགས་ ཡར་དྲག་བཏང་མི་དེ་ལུ་ བཀྲིན་དགའ་ཚོར་སྦོམ་ར་ཡོད་ཟེར་ཞུ་ནི།

དེ་ལས་ འབྲུག་པའི་མི་སེར་ཚུ་གིས་ གནམ་གཤིས་ཀྱི་དཀའ་ངལ་དང་ ས་ནམ་གྱི་ལཱ་ ལེ་ཤ་ཡོད་རུང་ ས་གནས་ཐག་རིང་ས་ལས་ འགྲོ་འགྲུལ་འབད་དགོ་པའི་དཀའ་ངལ་འཐོན་ཏེ་འབད་རུང་ འདི་ལུ་ཉམས་མ་འཚེར་བར་ ཚོགས་རྒྱན་བཙུགས་པར་འོང་མི་ལུ་ཡང་ དགའ་ཚོར་སྦོམ་ར་ཡོད།

ད་རེས་ སྤྱི་ཚོགས་གཉིས་པ་ གཞི་བཙུགས་འབད་ཚརཝ་དང་གཅིག་ཁར་ རྒྱལ་ཡོངས་ཚོགས་འདུ་གི་ཚོགས་དཔོན་ Jigme Zangpo རྒྱལ་ཡོངས་ཚོགས་སྡེའི་ཁྲི་འཛིན་ Dr. Sonam Kinga དང་ རྫོང་ཁག་༢༠ གི་འཐུས་མི་ དེ་ལས་ཁྱད་ལྡན་འཐུས་མི་ལྔ་ལུ་ བཀྲིས་བདེ་ལེགས་ཡོད། དེ་བཟུམ་འབད་ ལྡོག་ཕྱོགས་འགོ་ཁྲིདཔ་ Dr. Pema Gyamtsho དང་ ལྡོག་ཕྱོགས་ཚོགས་པའི་འཐུས་མི་ཆ་མཉམ་ལུ་ བཀྲིས་བདེ་ལེགས་ཡོད་ཟེར་ཞུ་ནི།

འབྲུག་མི་ཡོངས་ཀྱིས་ མི་སེར་དམངས་གཙོ་ཚོགས་པ་ལུ་ རྩ་བ་གསུམ་གྱི་ཕྱག་ཞུ་ནི་གི་སྒོ་སྐབས་གནང་མི་ལུ་ ང་བཅས་ཚོགས་པའི་ཁ་ཐུག་ལས་ བཀའ་དྲིན་དགའ་ཚོར་སྦོམ་ཡོད།

ཨིན་རུང་ གོ་སྐབས་ཟེར་མིན་པར་ ང་བཅས་ཀྱི་ཁ་ཐུག་ལས་ རྩ་བ་གསུམ་ལུ་ ཕྱག་ཞུ་ནི་གི་ འགན་ཁུར་སྦོམ་བཀལཝ་འབད་རྩིསཝ་ཨིན། དེ་འབདཝ་ལས་ ང་བཅས་ཀྱི་ཁ་ཐུག་ལས་ མི་སེར་གྱི་རེ་བ་ཚུ་ གྲུབ་ནི་ལུ་ ག་དེ་དྲག་དྲག་ ཕྱག་ཞུ་ནི་ཨིན།

ཁྲིམས་སྤྱི་བློན་པོ་བསོད་ནམས་སྟོབས་རྒྱས་གིས་གཙོས་པའི་ གནས་སྐབས་གཞུང་གི་གྲོས་དཔོན་ཚུ་གིས་ གནས་སྐབས་གཞུང་གི་ཕྱག་འགན་འདི་ ལེགས་ཤོམ་འབད་ མཛད་གནང་མི་ལུ་ ངལ་རངས་ཡོད།

མི་སེར་ཚུ་གི་རེ་བ་གྲུབ་ནི་གི་ལཱ་ཚུ་ འབད་བའི་སྐབས་ ཁྲིམས་ལུགས་དང་འཁྲིལ་ འགག་བཤེར་དང་ཚད་སྙོམ་གྱི་ཐོག་ལས་ ཕྱག་ཞུ་ནི་གི་དོན་ལུ་ རྩ་ཁྲིམས་ཅན་གྱི་གཙུག་སྡེ་ཚུ་ ག་ནི་བ་ཁག་ཆེཝ་ལས་ འདི་ཚུ་དང་གཅིག་ཁར་ གྲོས་བསྟུན་གྱི་ཐོག་ལས་ ལཱ་འབད་ནི་གི་རེ་བ་ཡོད།

འདི་བཟུམ་སྦེ་ མི་སེར་གྱི་རེ་བ་དང་ རེ་ཆེ་ཚུ་གྲུབ་དགོ་པ་ཅིན་ ས་གནས་གཞུང་འདི་ མེད་ཐབས་མེདཔ་ཅིག་ཨིན།

དེ་འབདཝ་ལས་ ས་གནས་གཞུང་སྒྲིང་སྒྲིག་བཟོ་བའི་ཁར་ རྒེད་འོག་ཚུ་ལུ་ ཁོང་རའི་ལོ་བསྟར་འཆར་དངུལ་གུ་ རྒེད་འོག་རེ་ལུ་ ལོ་རེ་ལུ་ མ་དངུལ་འབུམ་ཁལ་རེ་ བགོ་བཀྲམ་འབད་ནིའི་ཐག་བཅད་ཅི། མ་དངུལ་འདི་ ལག་ལེན་ཚུལ་དང་མཐུནམ་སྦེ་འཐབ་སྟེ་ མི་སེར་ལུ་ཕན་ཐོག་པའི་གྲུབ་འབྲས་ བཏོན་འོང་མནོ་བའི་རེ་བ་སྦོམ་ཡོད།

རྩ་ཁྲིམས་ཆེན་མོ་དང་འཁྲིལ་ཏེ་ རྫོང་ཁག་༢༠ གི་ནང་ལུ་ ཁྲོམ་སྡེ་རེ་རེ་བཙུགས་ནི་གི་ལཱ་ཚུ་ འབད་བའི་སྒང་ཡོད། འདི་གི་དོན་ལུ་ ས་གནས་གཞུང་གི་བཅའ་ཁྲིམས་འདི་ བསྐྱར་ཞིབ་འབད་ནི་སྦེ་ཐག་བཅད་ཅི།

འདི་དང་འདྲཝ་སྦེ་ བཙག་འཐུ་གྲུབ་པའི་འཐུས་མི་ཚུ་ དགོངམ་ཞུཝ་ད་ ལམ་ལུགས་གསལ་ཏོག་ཏོ་བཟོ་ནི་གི་དོན་ལས་ རྒྱལ་ཡོངས་ཚོགས་འདུ་གི་བཅའ་ཁྲིམས་ རྒྱལ་ཡོངས་ཚོགས་སྡེའི་བཅའ་ཁྲིམས་ ས་གནས་གཞུང་གི་བཅའ་ཁྲིམས་ བསྡོམས་་་བཅའ་ཁྲིམས་༣ འཕྲི་བསྣོན་འབད་ནི་སྦེ་ཐག་བཅད་ཅི།

**བརྡ་བརྒྱུད་དང་མི་སྡེ་ལས་ཚོགས།**

དམངས་གཙོའི་རིང་ལུགས་ཡར་དྲག་གཏང་ནི་ནང་ བརྡ་བརྒྱུད་འདི་གནམ་མེད་ས་མེད་ ཁག་ཆེཝ་སྦེ་རྩིཝ་ཨིན། ཨིན་རུང་ ང་བཅས་རའི་རྒྱལ་ཁབ་ནང་ བརྡ་བརྒྱུད་འདི་ དེ་ཅིག་ར་ ཡར་དྲག་འགྱོ་མ་ཚུགས་པས། དེ་འབདཝ་ལས་ གསར་ཤོག་དང་ རྒྱང་སྒྲགས་ རྒྱང་མཐོང་གི་བརྡ་བརྒྱུད་གོང་འཕེལ་གཏང་ནི་ལུ་ ཐབས་ལམ་སྟོན་དགོཔ་འདུག།

འདི་བཟུམ་འབད་ ང་བཅས་རའི་བརྡ་བརྒྱུད་ནང་ ལཱ་འབད་མི་ཚུ་གིས་འབད་རུང་ སྲིད་དོན་དང་ མཐའ་དད་འབད་བཞུགས་གནང་ཟེར་ ཞུ་ནི་ཨིན། སྟེ་་་ གནས་ཚུལ་ཡང་ ང་བཅས་རའི་རྒྱལ་ཡོངས་ཀྱི་གནས་ཚུལ་ཚུ་ ལེགས་ཤོམ་འབད་ སྤྲོད་དགོ་པའི་ཁར་ རྒྱལ་སྤྱི་དང་ ལུང་ཕྱོགས་ཀྱི་གནས་ཚུལ་ཚུ་ཡང་ ལེགས་ཤོམ་འབད་ གོ་བརྡ་སྤེལ་ནི་འདི་ཁག་ཆེ། དེ་ལས་ ཁྱོད་རའི་ཁ་ཐུགས་ལས་ཡང་ བརྡ་བརྒྱུད་གོང་འཕེལ་གཏང་ནི་གི་དོན་ལུ་ ཚ་འགྱང་འབག་སྟེ་ ལཱ་རྩ་འགེངས་འབད་གནང་།

(Social Media) མི་སྡེའི་བརྡ་བརྒྱུད་འདི་ མི་སེར་དང་གཞུང་གི་བར་ན་ འབྲེལ་བ་འཐབ་སའི་ཟམ་བཟུམ་ཅིག་ཨིནམ་ལས་ ང་བཅས་གཞུང་གིས་མི་སྡེའི་བརྡ་བརྒྱུད་ལག་ལེན་འཐབ་ནི་གི་ བརྩོན་ཤུགས་བསྐྱེད་དེ་ ལམ་ལུགས་ཅིག་གཞི་བཙུགས་འབད་ནི་ཨིན།

ང་བཅས་རའི་ གཞུང་གིས་ཕྱག་ལཱ་གནངམ་ད་ལུ་ ཕྱག་ལཱ་ག་དེ་སྦེ་གནང་ཡི་ག་ ཟད་འགྲོ་ག་སྟེ་བཏང་ཡི་ག་ མི་སེར་ལུ་གནས་ཚུལ་ཐོབ་ནི་གི་དོན་ལས་ གནས་ཚུལ་ཐོབ་དབང་གི་བཅའ་ཁྲིམས་ བརྩམ་ནི་གི་ལཱ་འགོ་བཙུགས་ཏེ་ཡོད།

འདི་བཟུམ་སྦེ་ར་ མི་སྡེ་ལས་ཚོགས་ཚུ་གིས་ གཞུང་གི་ཕྱག་ལཱ་གནང་བའི་སྐབས་ལུ་ ཁྱབ་མ་ཚུགས་པའི་ས་ཁོངས་ཚུ་ནང་ ལྷན་ཐབས་འབད་ནི་འགན་ཁག་འབག་མི་ཅིག་ཨིནམ་ལས་ འདི་ཡང་ག་ནི་བ་ཁག་ཆེ། སྟེ་་་ ད་ལྟོ་ ང་བཅས་རའི་ མི་དབང་རྒྱལ་ཡུམ་ཚུ་གིས་ དབུ་ཁྲིད་འོག་ལུ་ མི་སྡེ་ལས་ཚོགས་ཁག་མ་འདྲཝ་ ལེ་ཤ་ཅིག་ར་ཡོད་མི་ཚུ་གིས་ དབུལ་ཕོངས་ཀྱི་དཀའ་ངལ་སེལ་ནི་དང་ ཨམ་སྲུ་ཚུ་ལུ་དབང་ཆ་སྤྲོད་ནི་ ན་གཞོན་གྱི་ལྕོགས་གྲུབ་གོང་འཕེལ་གཏང་ནི་ སྔར་སྲོལ་ལམ་ལུགས་ཚུ་ བདག་འཛིན་འཐབ་ནི་ཚུ་ལུ་ ཕན་ཐོགས་སྦོམ་བྱུང་སྟེ་ཡོད།

**དཔལ་འབྱོར་གོང་འཕེལ།**

འདས་པའི་ལོ་གཉིས་ཀྱི་ནང་འཁོད་ལུ་ ང་བཅས་རའི་དཔལ་འབྱོར་གྱི་གནས་སྟངས་འདི་ སྐྱོ་དྲག་འབད་་་་འགྱོ་མི་ལུ་བལྟ་བ་ཅིན་ ཚ་འགྱང་ལང་དགོཔ་ཅིག་ལུ་གྱུར་ཡི། དཔྱེ་འབད་བ་ཅིན་ སྤྱི་༢༠༡༠ ལུ་ GDP ནང་འཁོད་ཐོན་ཁུངས་ཡོངས་བསྡོམས་ རྒྱ་ཆ་༡༡.༦༨ ལུ་ ཡར་འཕར་སོང་ཡོད་རུང་ ན་ཧིངས་ རྒྱ་ཆ་༤.༦༢ ལས་རྒྱས་ཡར་མི་འགྱོ་ནི་གི་ ཕོ་ཚད་བཀལ་ཏེ་འདུག།

ད་རུང་ དཔྱེ་འབད་བ་ཅིན་ ས་མཚམས་བདའ་སྟེ་ ང་བཅས་རའི་དངུལ་ཀྲམ་ལག་ལེན་འཐབ་མ་བཏུབ་དང་ འདི་གི་ཤུགས་ཚད་མར་ཉམས་ དེ་ལས་ རྒྱལ་གཞུང་དངུལ་ལས་དབང་འཛིན་གྱིས་ རྒྱ་གར་གྱི་རུ་པི་གི་ སྐྱིན་འགྲུལ་ལེན་ཏེ་ སྐྱེད་སྦོམ་སྦེ་སྤྲོད་མི་ཚུ་ལུ་བལྟཝ་དང་ཧ་གོ་བས། རུ་པཱི་མ་ལངས་པའི་དཀའ་ངལ་འདི་གིས་ ང་བཅས་རའི་འབྲུག་པའི་མི་སེར་ ཐོ་མ་ཕོག་མི་ག་ཡང་མེད།

ཨིན་རུང་ རྒྱ་གར་གཞུང་གིས་ དཔལ་འབྱོར་ལྷན་ཐབས་འཆར་གཞི་གི་ མ་དངུལ་ཐེར་འབུམ་༥ བྱིན་ནི་འབད་ ཁ་བཟེད་ཡོད་མི་དེ་གིས་ ཕན་ཐོགས་སྦོམ་བྱུང་ནི་ཨིན་མས།

ད་་་ ང་བཅས་རའི་ རྒྱལ་ཡོངས་ཀྱི་བུ་ལོན་འདི་ ཐེར་འབུམ་༡༠༠ ལྷག་སོང་ཡི། བུ་ལོན་འདི་ནང་ལས་ གློག་མེ་འཕྲུལ་ཁང་རྐྱབ་ནི་གི་དོན་ལུ་ བརྒྱ་ཆ་༦༥ དེ་ཅིག་ཨིན་པས། ཨིན་རུང་ ང་བཅས་ག་ར་ བུ་ལོན་འདི་ ཚད་ལས་འགལ་འོང་མནོ་བའི་ཚ་འགྱང་ལང་དགོ་ དེ་འབདཝ་ལས་ གཞུང་གིས་ བུ་ལོན་ཚད་ལས་བརྒལ་མི་བཅུག་ནི་གི་ཐབས་ལམ་བཏོན་ནི་ཨིན།

ང་བཅས་རའི་རྒྱལ་ཁབ་ནང་ལུ་ ལཱ་གཡོག་མེད་མི་གི་དཀའ་ངལ་འདི་ རྒྱ་ཆ་༢.༡ ལས་མེད་རུང་ ང་བཅས་རའི་་་་ན་གཞོན་ལེ་ཤ་ལཱ་གཡོག་མེད་མི་ལུ་ ཚ་གྱང་ལང་དགོཔ་ཅིག་ཨིན་མས། ད་ལྟོའི་གཞུང་གིས་ མི་སེར་དང་ཕྱད་ནི་གི་ལས་རིམ་འགོ་འདྲེན་འཐབ་པའི་སྐབས་ མི་སེར་འཕྱད་པའི་ནང་ལས་ བརྒྱ་ཆ་༩༠ དེ་ཅིག་ ལཱ་གཡོག་འཚོལ་མི་ཚུ་ཨིན་མས།

འདི་འབདཝ་ལས་ གཞུང་གི་ཁ་ཐུག་ལས་ རྒྱལ་ཁབ་ནང་འཁོད་ ལཱ་གཡོག་གི་གོ་སྐབས་བཟོ་ནི་དང་ ཕྱི་རྒྱལ་ཁབ་ནང་ ལཱ་གཡོག་གི་དོན་ལུ་བཏང་ནི་གི་ཐབས་ལམ་བཏོན་ནི་འགོ་བཙུགས་ཅི།

(Private sector is the engine of growth) ཟེར་ ང་བཅས་རའི་ རྒྱལ་ཁབ་ཀྱི་གོང་འཕེལ་ནང་ལུ་ཟེར་ སྒེར་སྡེ་ཚུ་དཔལ་འབྱོར་གོང་འཕེལ་གྱི་གཙོ་བོ་ཨིན་ཟེར་སླབ་སྟེ་ ལོ་ལེ་ཤ་སོང་ཡོད་རུང་ སྒེར་སྡེ་གི་གནས་སྟངས་འདི་སྒྲིང་སྒྲི་གཅིག་བཟོ་མ་ཚུགས།

ང་བཅས་རའི་ རྒྱལ་ཁབ་ཀྱི་གོང་འཕེལ་ནང་ལུ་སྒེར་སྡེ་ཚུ་ མེད་ཐབས་མེདཔ་ཅིག་ཨིནམ་ལས་ སྒེར་སྡེ་དང་གཅིག་ཁར་ བསྟུན་གྲོས་འབག་བཙུགས་ཏེ་ སྒེར་སྡེ་གོང་འཕེལ་གཏང་ནི་གི་འཆར་གཞི་ཅིག་ཡང་ བརྩམ་སྟེ་ ལག་ལེན་འཐབ་ནི་ཨིན། ཨིན་རུང་ སྒེར་སྡེ་སྒྲིང་སྒྲི་འགྱོ་དགོ་པ་ཅིན་ གཙོ་བོ་ར་ ང་བཅས་རའི་སྒེར་པ་ཚུ་གིས་ ལཱ་རྩ་འགེངས་ཏེ་འབད་ནི་འདི་ཁག་ཆེ།

གྲོང་གསེབ་ཁག་ཚུ་ནང་ སྐྱིན་གྲུལ་བྱིན་ཏེ་ ཚོང་ལཱ་ཆུང་བ་ཚུ་ ཡར་དྲག་གཏང་ནི་དང་ རྒེད་འོག་རེ་རེ་ལས་ དམིགས་བསལ་གྱི་ཐོན་ཁུངས་རེ་ བཏོན་ཚུགས་པའི་ལས་རིམ་བརྩམ་སྟེ་ འབྲུག་ཚོང་དང་བཟོ་གྲྭ་དང་གཅིག་ཁར་ལག་ལེན་འཐབ་ནི་ཨིན།

ལས་རིམ་འདི་ གྲུབ་འབྲས་འཐོན་དགོ་པ་ཅིན་ གཞུང་རྐྱངམ་ཅིག་ལུ་ འགན་ཁུར་བཀལ་མ་བཞག་པར་ མི་སེར་ཚུ་གིས་ལཱ་རྩ་འགེངས་འབད་དགོ།

ད་ལྟོའི་གཞུང་གིས་ རྒྱ་གར་དང་ རྒྱལ་ཁབ་གཞན་ཚུ་དང་གཅིག་ཁར་འབྲེལ་བ་འཐབ་སྟེ་ (FDI) ཕྱི་དངུལ་མ་རྩ་ གཞི་བཙུགས་འབད་ནི་གི གོ་སྐབས་ཚུ་ལུ་ གཙོ་རིམ་སྟོན་ནི་ཨིན། འདི་གིས་ ལཱ་གཡོག་དང་ རུ་པི་མ་ལང་པའི་ དཀའ་ངལ་སེལ་ནི་ལུ་ ཕན་ཐོགས་པའི་ཁར་ དཔལ་འབྱོར་ཡང་སྒྲིང་སྒྲིང་བཟོ་ཚུགས། ཕྱི་དངུལ་མ་རྩ་གཞི་བཙུག་འབད་ནི་འདི་ གོང་འཕེལ་ལེགས་ཤོམ་སྦེ་བཏང་དགོ་པ་ཅིན་ ང་བཅས་གཞུང་དང་ སྒེར་སྡེ་ ལས་སྡེ་ ག་ར་གིས་ ལཱ་རྩ་འགེངས་འབད་དགོ།

ང་བཅས་རའི་རྒྱལ་ཁབ་ཀྱི་གནས་སྟངས་ལུ་བལྟ་བ་ཅིན་ འབྲུག་མི་ཚུ་གིས་ ང་བཅས་རའི་རྒྱལ་ཁབ་ནང་ན་ལུ་ ཁྱིམ་བརྐྱབ་ནི་གི་དོན་ལས་ཡང་ ཕྱིའི་ལས་མི་ཚུ་བཙུགས་ཏེ་ ད་རེས་ བཟོ་བསྐྲུན་གྱི་ལཱ་འབད་མི་ ཕྱི་མི་ ༧༠,༠༠༠ ཡོད། འདི་གིས་ རྒྱལ་ཁབ་ནང་ལུ་ ལཱ་གཡོག་དང་ རུ་པི་མ་ལང་པའི་ དཀའ་ངལ་ ཧེངས་བཀལ་རང་བྱུངམ་མ་ཚད་ ང་བཅས་རའི་ རང་མགོ་རང་འགྲོངས་ཀྱི་དམིགས་ཡུལ་འདི་ འགྲུབ་མི་ཚུགས་ནི་མས།

དེ་འབདཝ་ལས་ ང་བཅས་རའི་རྒྱལ་ཁབ་ནང་འཁོད་ཀྱི་ཁྱིམ་འདི་ཚུ་ ང་བཅས་རའི་འབྲུག་པའི་མི་སེར་གྱིས་ར་བརྐྱབ་ནི་གི་ལས་རིམ་ བརྩམ་སྟེ་བརྩོན་ཤུགས་བསྐྱེད་ནི་ཨིན།

**ནུས་ཤུགས།**

གློག་མེ་འདི་ ང་བཅས་རའི་རྒྱལ་ཁབ་ཀྱི་འོང་འབབ་སྦོམ་ཤོས་ཅིག་ཨིན་པའི་ཁར་ འདི་ལུ་ རྒྱ་འབྲུག་གཉིས་ཀྱི་མཐུན་ལམ་འདི་ དཔེ་སྟོན་བཏུབ་ཅིག་ཨིན། འདི་འབདཝ་ལས་ སྤྱི་ལོ་༢༠༠༨ ལུ་ ང་བཅས་རའི་རྒྱལ་ཁབ་གཉིས་ཀྱི་བར་ན་ སྤྱི་ལོ་༢༠༢༠ གི་ནང་འཁོད་ཀྱི་ གློག་མེ་ལས་འགུལ་གསརཔ་༡༠ རྐྱབ་སྟེ་གློགས་ཤུགས་ MW ༡༠,༠༠༠ ལག་ལེན་འཐབ་ཚུགསཔ་སྦེ་ བཟོ་ནི་གི་གན་རྒྱ་གུར་ མཚན་རྟགས་བཀོད་ཅི།

ཨིན་རུང་ ད་ལྟོ་ཚུན་ཚོད་ལས་འགུལ་༣ ལས་ལྷག་ འགོ་བཙུགས་མ་ཚུགས་པས། འདི་འབདཝ་ལས་བརྟེན་ ཁག་ཆེ་བའི་དམིགས་དོན་གྲུབ་ནི་གི་དོན་ལུ་ སང་ཕོད་གློག་མེ་ལས་འགུལ་དག་པ་ཅིག་ འགོ་བཙུགས་ནི་ལུ་ བརྩོན་ཤུགས་སྐྱེད་པའི་ཁར་ ཤར་ཕྱོགས་རྫོང་ཁག་གོང་འཕེལ་བཏང་ནི་གི་དོན་ལུ་ ཁོ་ལོང་ཆུ་གློག་མེ་ལས་འགུལ་འདི་འགོ་བཙུགས་ནི་ཨིན།

ང་བཅས་རའི་རྒྱལ་ཁབ་ནང་ལུ་ ཅ་རྣམ་ནང་འདྲེན་འབད་མི་གི་གྲལ་ལས་མཐོ་ཤོས་འདི་ར་ སྣུམ་འཁོར་གྱི་སྣུམ་ Petrol དང་ Diesel འདི་ཨིན། འདི་འབདཝ་ལས་ ཐབས་ལམ་གསརཔ་བཏོན་དགོཔ་འདི་ ག་ནི་ཝ་ཁག་ཆེ། འདིའི་གྲལ་ལས་ གློག་ཤུགས་ཀྱི་གཱ་རི་ལག་ལེན་འཐབ་ནི་ལུ་བརྩོན་ཤུགས་སྐྱེད་ནི་ཨིན། སྟེ་་་ གློག་ཤུགས་ཀྱི་གཱ་རི་འདི་ གོང་འཕེལ་བཏང་ཚུགས་པ་ཅིན་ རྒྱལ་ཁབ་ནང་ རུ་པཱི་མ་ལངས་པའི་དཀའ་ངལ་སེལ་ཚུགསཔ་མ་ཚད་ མཐའ་འཁོར་གནས་སྟངས་ལུ་ཡང་ཕན་པ་སྦོམ་ཡོད།

**བལྟ་བཤལ།**

རྒྱལ་ཁབ་ཀྱི་འོང་འབབ་དང་ ཕྱི་དངུལ་གྱི་འོང་འབབ་ ལཱ་གཡོག་གི་གོ་སྐབས་ཚུ་གི་དོན་ལུ་ ཕན་ཐོགས་ཤོས་ཅིག་ བལྟ་བཤལ་ལས་སྡེ་འདི་ཨིན། འདི་གིས་ མི་སེར་དྲག་ཞེན་ཆེ་ཆུང་མེད་པར་ ག་ར་ལུ་ འོང་འབབ་ཐོབ་ཚུགས་པའི་ ཁེ་ཕན་སྦོམ་ཡོད།

ང་བཅས་རའི་ མི་དབང་རིམ་བྱོན་ཚུ་གིས་ (High value low impact) ཟེར་ ཁེ་ཕན་སྦོམ་དང་གནོད་ཉེན་ཉུངམ་ཨིན་པའི་ སྲིད་བྱུས་བརྩམ་གནང་ཡོད་མི་འདི་གུར་་་་གཞི་བཞག་སྟེ་བལྟ་བཤལ་ལས་སྡེ་འདི་ སྒེར་སྡེ་གོང་འཕེལ་གཏང་ནི་ལུ་ གཙོ་བོ་ཅིག་འབད་ ལག་ལེན་འཐབ་ནི་ཨིན། འདི་གི་ནང་དོན་ཉིད་ལས་ ཤར་ཕྱོགས་དང་ལྷོ་མཚམས་རྫོང་ཁག་ནང་ལས་ཕར་ བལྟ་བཤལཔ་ཚུ་ ག་དེ་མང་མང་བཏང་ནི་དང་ འབྲུག་ལུ་བལྟ་བཤལཔ་ཚུ་ གནམ་བྱཱར་དགུན་མེད་པར་ འོངས་ཚུགཔ་བཟོ་ནི་གི་ཐབས་ལམ་སྟོན་ནི་ཨིན།

**དཔལ་འབྱོར་གྱི་གཞི་བརྟེན་མཁོ་ཆས།**

རྒྱལ་ཁབ་ཀྱི་དཔལ་འབྱོར་གོང་འཕེལ་བཏང་ནི་དོན་ལུ་ འཁོར་ལམ་དང་ཟམ་འདི་ གནམ་མེད་ས་མེད་ཁག་ཆེ། དེ་འབདཝ་ལས་ ད་ལྟོ་ཡོད་པའི་གཞུང་ལམ་ཚུ་ འཕྲལ་རང་ཉམས་བཅོས་འབད་དགོཔ་ཡོད། དེ་དང་འདྲཝ་སྦེ་ གྲོང་གསེབ་དཔལ་འབྱོར་གོང་འཕེལ་གཏང་ནི་གི་དོན་ལས་ ཟུར་ལམ་དང་ ས་ནམ་ཞིང་ལམ་ཚུ་ ཁག་ཆེཝ་ལས་ འདི་ཚུ་ཡང་ འཕྲལ་རང་ཉམས་བཅོས་འབད་ནི་འདི་ཁག་ཆེ།

འདི་བཟུམ་སྦེ་ གློག་རིག་དང་འབྲེལ་བའི་འཕྲུལ་རིག་ཚུ་ཡང་ དཔལ་འབྱོར་གོང་འཕེལ་བཏང་ནི་ནང་གནམ་མེད་ས་མེད་ཁག་ཆེ།

ང་བཅས་གཞུང་གི་ཁ་ཐུག་ལས་ བརྡ་དོན་དང་རྒྱུད་འབྲེལ་གྱི་མཐུན་རྐྱེན་ཚུ་ མ་བཏུབ་ཏུབ་ཞི་བཙུགས་འབད་དེ་ གཞུང་ལས་མི་སེར་དང་ཚོང་ལས་ཚུ་ལུ་ཞབས་ཏོག་ཚུ་སྤྲོད་ནི་གི་ལམ་ལུགས་ཚུ་ སྟབས་བདེ་ཏོག་ཏོ་བཟོ་ནི་ཨིན།

ད་རིས་ ང་རའི་སྙན་ཞུ་འདི་ཡང་ སྤར་སྐྲུན་མ་འབད་བར་ གཞུང་གི་ཡོངས་འབྲེལ་ཐོག་ལས་སྤེལ་མི་འདི་ དེ་ལས་བརྟེན་ཨིན། བརྡ་དོན་འཕྲུལ་རིག་གི་གོ་སྐབས་ དེ་འབད་་་་་ལག་ལེན་འཐབ་མི་འདི་གིས་ ང་བཅས་རའི་མཐའ་འཁོར་གནས་སྟངས་ལུ་ཕན་པའི་ཁ་ གཞུང་གི་ཟད་འགྲོ་མར་ཕབ་ དེ་ལས་མི་སེར་ཚུ་ལུ་ཡང་ གནས་ཚུལ་འདི་ དེ་ཕྲལ་ལས་ཐོབ་ཚུགསཔ་བཟོཝ་ཨིན།

**ཆོས་ཕྱོགས།**

ང་བཅས་རའི་རྒྱལ་ཁབ་འདི་ ནང་པའི་ཆོས་ལྡན་གྱི་རྒྱལ་ཁབ་ཅིག་ཨིནམ་དང་ སྐྱབས་རྗེ་ རྗེ་མཁན་རིན་པོ་ཆེ་ སྤྲུལ་སྐུ་འཇིགས་མེད་ཆོས་གྲགས་མཆོག་གི་དབུ་ཁྲིད་འོག་ལུ་ ཆོས་ཕྱོགས་ཀྱི་ལས་རིམ་ཚུ་ ག་ནི་བ་ ལེགས་ཤོམ་སྦེ་མཛད་གནང་དོ།

གཞུང་གྲྭ་ཚང་དང་ རབ་སྡེ་ དགོན་སྡེ་ སྒོམ་སྡེ་ བཤད་གྲྭ་ སྒྲུབ་གྲྭ་ ཨ་ཎེའི་སྡེ་ དེ་ལས་ཆོས་སྡེ་ཁག་ཚུ་གིས་ རྒྱལ་ཁབ་ཀྱི་དོན་ལུ་ སྐུ་རིམ་ཚུ་ མ་ཆད་པར་ གནང་མི་དེ་ལུ་ ཧིངས་ལས་ར་ བཀའ་དྲིན་དགའ་ཚོར་སྦོམ་ཡོད་ཟེར་ཞུ་ནི།

དེ་མ་ཚད་ ང་བཅས་རའི་རྒྱལ་ཁབ་ནང་ལུ་ ཤེས་རིག་ཡོན་ཏན་འདི་ སྟོང་པ་གནང་སྟེ་ཡོད་རུང་ མི་སེར་ཉམས་ཆུང་ བུ་གཞིས་སློབ་གྲྭ་ནང་གཏང་མ་ཚུགས་མི་ཚུ་གིས་ དགེ་སློང་ནང་བཙུགསཔ་ཨིན་མས། འདི་ནང་ལུ་ ང་བཅས་རའི་ གྲྭ་ཚང་དང་ ཆོས་སྡེ་ཁག་གིས་ རྒྱལ་ཁབ་ལུ་ ཕན་པའི་ཞབས་ཏོག་འདི་བཟུམ་ མཛད་གནང་མི་འདི་ལུ་ ང་བཅས་ཀྱི་ཁ་ཐུགས་ལས་ ངོས་ལེན་འབད་དེ་ བཀའ་དྲིན་བསམ་ནི་འདི་ཁག་ཆེ།

**ལམ་སྲོལ།**

ང་བཅས་རའི་རྒྱལ་ཁབ་ཀྱི་ངོ་རྟགས་ གཙོ་བོ་འདི་ར་ ང་བཅས་རའི་ལམ་སྲོལ་འདི་ཨིན། ཨིན་རུང་ དུས་ཀྱི་འགྱུར་བ་དང་ རྒྱལ་ཁབ་ཀྱི་གོང་འཕེལ་དང་བསྟུན་ཏེ་ ང་བཅས་རའི་ལམ་སྲོལ་བཟངམོ་འདི་ཚུ་ མར་ཉམས་ནི་གི་ ཉེན་ཁ་ཡོད་པའི་ནང་ལས་ ཐིམ་ཕུག་བཟུམ་མའི་ཁྲོམ་སྡེ་ཚུ་ནང་ ཉེན་ཁ་ཐེབས་འབད་ར་ཡོདཔ་ཨིན།

དེ་འབདཝ་ལས་ གཞུང་གི་ཁ་ཐུག་ལས་འབྲེལ་བ་ཡོད་པའི་ལས་སྡེ་ཚུ་དང་ བསྟུན་གྲོས་འབད་དེ་ ཐབས་ཤེས་སྟོན་ནི། ཨིན་རུང་ ལམ་སྲོལ་ཟེརཝ་ད་ ངོ་མ་རང་ མི་སེར་གྱིས་ ལག་ལེན་འཐབ་མི་འདི་རང་ཨིན༌ (གཞན༌ག༌ནི༌ཡང༌མེན༌) དེ༌འབདཝ༌ལས༌ ང་བཅས་རའི་མི་སེར་ཚུ་གིས་ཡང་ འགན་ཁུར་ཐེབ་སྦེ་ར་འབག་དགོཔ་ཡོད།

ང་བཅས་རའི་རྒྱལ་ཁབ་ནང་ལུ་ རྫོང་གཞིས་དང་ལྷ་ཁང་ དགོན་སྡེ་ཚུ་ནང་ བྱིན་རླབས་ཅན་གྱི་ནང་རྟེན་རྩ་ཅན་ མང་རབས་ཅིག་ཡོད་མི་ཚུ་ བདག་འཛིན་འབད་དེ་ མ་འོངས་པའི་བུ་བརྒྱུད་ཚུ་ལུ་ རྩིས་སྤྲོད་ནི་གི་འགན་ཁུར་འདི་ ང་བཅས་ར་ལུ་ཕོགཔ་ཨིན། ཨིན་རུང་ དཔྱེ་འབད་བ་ཅིན་ ཧེ་མ་སྟག་ཚང་དང་ ན་ཧིངས་དབང་འདུས་རྫོང་མེ་མཆོད་བཞེས་པའི་སྐབས་ལུ་ ནང་རྟེན་རྩ་ཆེ་ཏོག་ཏོ་ཚུ་ལུ་ ཉེན་ཁ་ག་དེ་འབད་བྱུང་ཡི་ག་ ག་ར་གིས་མཁྱེན་ས་ཨིན།

དེ་འབདཝ་ལས་ ད་ལས་ཕར་ འདི་བཟུམ་མའི་ཉེན་ཁ་མི་བྱུང་ནི་གི་ཐབས་ལམ་ཚུ་ སྟོན་དགོཔ་འདི་ཡང་ ཁག་ཆེཝ་ལས་ འདི་བཟུམ་མའི་ཐབས་ལམ་སྟོན་ནི་གི་ལཱ་ འགོ་བཙུགས་ཏེ་ཡོད།

དབང་འདུས་རྫོང་གི་ཐད་ལུ་ལྷོདཔ་དང་ མི་དབང་མངའ་བདག་རིན་པོ་ཆེ་མཆོག་གིས་ ལམ་སྟོན་དང་འཁྲིལ་ཏེ་ སྔར་ག་ཨིནམ་འབད་ བཞེངས་ནི་གི་ལཱ་འགོ་བཙུགས་ཏེ་ཡོད།

**མཐའ་འཁོར་གནས་སྟངས།**

ང་བཅས་རའི་ཕམ་བཟངམོ་ཚུ་གི་སྐབས་ལས་ར་ མཐའ་འཁོར་གནས་སྟངས་འདི་ བརྩི་མཐོང་སྦོམ་བསྐྱེད་དེ་ བདག་འཛིན་འཐབ་ནི་འདི་གིས་ འཛམ་གླིང་ནང་ ང་བཅས་རའི་འབྲུག་རྒྱལ་ཁབ་འདི་ ག་ར་གིས་ སེམས་ཆགས་པའི་རྒྱལ་ཁབ་ཅིག་ལུ་གྱུར་ཏེ་ཡོད།

ང་བཅས་རའི་རྩ་ཁྲིམས་ཆེན་མོའི་ནང་ལུ་ རྒྱལ་ཁབ་ཀྱི་ས་ཆ་ལས་ བརྒྱ་ཆ་༦༠ ལས་མ་ཉུང་བར་ ནགས་ཚལ་གྱིས་ཁྱབ་སྟེ་བཞག་དགོཔ་འབད་ བཀོད་དེ་ཡོད་རུང་ ད་ལྟོ་རྒྱལ་ཁབ་ཀྱི་ས་ཆ་རྒྱ་ཆ་༧༠ དེ་ཅིག་ ནགས་ཚལ་གྱིས་ཁྱབ་སྟེ་ཡོདཔ་ཨིན།

ཨིན་རུང་ ང༌བཅས༌རའི༌ མཐའ་འཁོར་གནས་སྟངས་ཀྱི་སྤུད་ཚད་འདི་ ཉམས་འགྱོ་བའི་ ཉེན་བརྡ་མཐོངམ་མས། དཔྱེ་འབད་བ་ཅིན་ རྒྱལ་ཁབ་ནང་ ས་གཏེར་གྱི་ལཱ་ཚུ་གིས་ མཐའ་འཁོར་གནས་སྟངས་ལུ་ ཐོ་སྦོམ་སྦེ་རང་ཕོག་སྟེ་ཡོད། དེ་འབདཝ་ལས་ ང་བཅས་གཞུང་གི་ཁ་ཐུག་ལས་ ས་གཏེར་གྱི་བཅའ་ཁྲིམས་དང་ ལམ་ལུགས་དང་འཁྲིལ་ མཐའ་འཁོར་གནས་སྟངས་ཉམས་སྲུང་དང་ ཉམས་བཅོས་འབད་ནི་ལུ་ གཙོ་བོ་སྟོན་ནི་ཨིན།

ང་བཅས་རའི་འབྲུག་མི་ཚུ་གིས་ར་འབད་རུང་ མཐའ་འཁོར་གནས་སྟངས་བདག་འཛིན་འབད་དགོ་པའི་ འགན་ཁུར་འདི་ གཞུང་རྐྱངམ་ཅིག་ལུ་ བཀལ་མ་བཞག་པར་ འགན་ཁུར་འདྲན་འདྲ་སྦེ་ འབག་གནང་ཟེར་ གསོལཝ་བཏབ་ནི་ཨིན།

**རྒྱལ་ཡོངས་དགའ་སྐྱིད་དཔལ་འཛོམས།**

རྒྱལ་ཡོངས་དགའ་སྐྱིད་དཔལ་འཛོམས་འདི་ མི་དབང་འབྲུག་རྒྱལ་བཞི་པ་མཆོག་གི་ཞབས་ལས་ ང་བཅས་འབྲུག་པའི་མི་སེར་དང་ མི་སྡེ་ལུ་ ག་ནི་བ་བྱིན་རླབས་ཆེ་བའི་གསོལ་རས་ཅིག་ཨིན། འདི་བཟུམ་མའི་གོང་འཕེལ་གྱི་ལྟ་བ་འདི་ འཛམ་གླིང་ནང་སྙན་གྲགས་ཁྱབ་སྟེ་ཡོདཔ་ལས་ འབྲུག་པའི་མི་སེར་ཚུ་ལུ་ དཔའ་ཉམས་སྦོམ་འབད་ར་བྱུང་སྟེ་ཡོད།

དེ་འབདཝ་ལས་བརྟེན་ ང་བཅས་གཞུང་གིས་ལཱ་ག་ཅི་ར་འབད་རུང་ རྒྱལ་ཡོངས་དགའ་སྐྱིད་དཔལ་འཛོམས་ལུ་ གཞི་བཞག་ནི་ཨིན། ཨིན་རུང་ མཐར་ཐུག་ཉིད་ལུ་ ང་བཅས་རའི་མི་སེར་གྱི་མཐའ་དོན་ གཙོ་བོ་སྟོན་དགོཔ་འདི་ཁག་ཆེ། དེ་ལས་བརྟེན་ ང་བཅས་གཞུང་གི་ཁ་ཐུག་ལས་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་ལཱ་ཚུ་ ངོ་མ་འབད་ ང་བཅས་རའི་རྒྱལ་ཁབ་ནང་འཁོད་ལུ་བརྩོན་ཤུགས་བསྐྱེད་ནི་ཨིན།

རྒྱལ་ཡོངས་དགའ་སྐྱིད་དཔལ་འཛོམས་ཀྱི་ཞིབ་འཚོལ་འབད་ནི་དང་ ཕྱིའི་རྒྱལ་ཁབ་ནང་ དར་ཁྱབ་གཏང་ནི་འདི་ཁག་ཆེ། ཨིན་རུང་ ཞིབ་འཚོལ་འབད་ནི་དང་ དར་ཁྱབ་གཏང་ནི་གི་ལཱ་ཚུ་ ཕྱིའི་རྒྱལ་ཁབ་ཀྱི་མི་གིས་མིན་པར་ ང་བཅས་རའི་འབྲུག་མི་མཁས་མཆོག་ཚུ་གིས་ མཛད་དགོ་ཟེར་ཞུ་ནི།

**མི་སེར༔ རྩ་བ་གསུམ་གྱི་ནོར་བུ་གསུམ་པ།**

**མི་སེར་ལུ་** **དབང་ཚད།**

དམངས་གཙོའི་རིང་ལུགས་ཀྱི་དམིགས་ཡུལ་ཁག་ཆེ་ཤོས་འདི་ མི་སེར་ལུ་ དབང་ཚད་བྱིན་ནི་འདི་ཨིན། འདི་འབདཝ་ལས་བརྟེན་ གཞུང་གིས་ཕྱག་ལཱ་ག་དེ་སྦེ་ར་མཛད་རུང་ དོན་མཐར་ཐུག་ཉིད་ལུ་ མི་སེར་ཁོང་རའི་དོན་་་་གྲུབ་ནི་གི་དབང་ཚད་ཁོང་ར་ལུ་ མེདཔ་འདྲཝ་ཅིག་འབད་བ་ཅིན་ ང་བཅས་རའི་དམངས་གཙོའི་ལམ་ལུགས་འདི་ མཐར་འཁྱོལ་ཅན་གྱི་ལམ་ལུགས་སྦེ་ཆ་བཞག་མི་ཚུགས། འདི་འབད་ནི་འདི་གིས་ ང་བཅས་གཞུང་གིས་ ལཱ་ག་ཅི་ར་འབད་རུང་ མི་སེར་ཡར་རྒྱས་གོང་འཕེལ་ གཏང་ནི་གི་དོན་ལུ་ དབང་ཚད་ཕྱིར་སྤེལ་ལུ་ གཞི་བཞག་སྟེ་ ལཱ་འབད་ནི་ཨིན།

**ས་ནམ་པ།**

ང་བཅས་རའི་འབྲུག་པའི་མི་སེར་མང་ཤོས་ར་ ས་ནམ་ཞིང་ལཱ་དང་ སྒོ་ནོར་དེ་ལས་ ནགས་ཚལ་གྱི་འཐོན་སྐྱེད་ཚུ་ལུ་ བརྟེན་སྡོད་མི་འབདཝ་ལས་ ས་ནམ་འདི་ གནམ་མེད་ས་མེད་ ཁག་ཆེཝ་ཅིག་ཨིན།

ཨིན་རུང་ ད་ལྟོ་ཚུན་ཚོད་ ང་བཅས་རའི་ས་ནམ་གྱི་ལཱ་འདི་ གོང་འཕེལ་སྦོམ་སྦེ་འགྱོ་མ་བཏུབ་མི་འདི་ ཚ་འགྱང་ལང་ནི་གི་གཞི་ཅིག་ཨིན།

འདི་འབདཝ་ལས་ ས་ནམ་གོང་འཕེལ་འགྱོ་མ་ཚུགས་མི་གནད་དོན་ཚུ་ ཧ་གོ་ནི་འདི་ ཁག་ཆེ། དཔྱེ་འབད་་་་ཞུ་བ་ཅིན་ གནད་དོན་གཅིག་འདི་ གྲོང་གསེབ་ནང་ལས་ཕར་ ས་ནམ་གྱི་ལཱ་འདི་ ཁེ་ཕན་སྦོམ་མེད་ནི་འདི་གིས་ མེད་ན་ཟེར་མནོཝ་མས།

འདི་འབད་ནི་དེ་གིས་ ང་བཅས་གཞུང་གིས་ཁ་ཐུག་ལས་ ས་ནམ་ཞིང་ལཱ་ཁེ་ཕན་ཡོདཔ་བཟོ་ནི་གི་དོན་ལུ་ སོན་དང་ ལུད་ ཞིང་ཆུ་ འཕྲུལ་ཆས་ བསྐྱིན་འགྲུལ་ སྦྱོང་བརྡར་ ཁག་ཆེ་བའི་རྒྱབ་སྐྱོར་གྱི་མཐུན་རྐྱེན་གཞན་ག་ཅི་ར་བྱིན་དགོ་རུང་ སྤྲོད་ཆོག་ཆོག་ཡོད།

དེ་མ་ཚད་ རི་དྭགས་སེམས་ཅན་གྱིས་ ལོ་ཐོག་ལུ་ གནོདཔ་བཀལ་མི་འདི་ སེལ་ནི་གི་ཐབས་ཤེས་སྟོན་ནི་ཨིན་ནི་ཨིན་པའི་ཁར་ ལོ་ཐོག་ཉེན་བཅོལ་གྱི་ལས་རིམ་ ག་ཏེ་འབད་ གཞི་བཙུགས་འབད་ཚུགས་ག་ བལྟ་ནི་ཨིན། ས་ནམ་པ་ཁོང་རའི་ཁ་ཐུག་ལས་འབད་དགོཔ་ཟེར་རུང་ ལཱ་རྩ་འགེངས་འབད་དེ་ ང་བཅས་རའི་རྒྱལ་ཁབ་ནང་ བཟའ་འཐུང་གི་མཐུན་རྐྱེནཡར་དྲག་བཏང་ནིའི་དོན་ལས་ བརྩོན་ཤུགས་སྐྱེད་ནི་འདི་ཨིན།

འདི་མ་ཚད་ ང་བཅས་རའི་རྒྱལ་ཁབ་ནང་ བཟའ་འཐུང་གི་གཉེར་ཚང་ལངམ་སྦེ་བཟོ་དགོ་པ་ཅིན་ ང་བཅས་རའི་ན་གཞོན་ དཔེ་ཆ་བལྟ་ཚར་མི་ཚུ་ཡང་ ལོག་སྟེ་ར་་་་་གཡུས་ཁ་འགྱོ་ཞིནམ་ལས་ ས་ནམ་གྱི་ལཱ་ལུ་ ཧིང་ལས་རང་ སྤྲོ་བ་བསྐྱེད་དེ་ ལཱ་འབད་དགོ།

**དབུལ་ཕོངས༌མྱོང༌མི།**

ང་བཅས་རའི་ མི་སེར་མང་རབས་ཅིག་ ད་ལྟོའི་བར་ན་ཡང་ དབུལ་ཕོངས་ཀྱི་དཀའ་ངལ་ནང་ར་ཡོདཔ་ལས་ འདི་ཚུ་སེལ་ནི་གི་ཐབས་ལམ་སྟོན་ནི་འདི་ འགན་ཁག་ ཁག་ཆེ་ཏོག་ཏོ་ཨིན། འདི་མ་སེལ་བ་ཅིན་ ང་བཅས་རའི་རྒྱལ་ཁབ་ནང་ལུ་ རྒྱུ་ནོར་ལོངས་སྤྱོད་ ཡོད་མི་དང་མེད་མི་གཉིས་ཀྱི་བར་ན་ ཁྱད་པར་སྦོམ་སྦེ་ཆགས་ནི་གི་ ཉེན་ཁ་འཐོན་ནི་ཨིན་མས།

དབུལ་ཕོངས་དཀའ་ངལ་སེལ་ནི་གི་དོན་ལུ་ དང་པ་ར་ དབུལ་ཕོངས་མྱོང་མི་ཚུ་ ངོས་འཛིན་འབད་དགོ་ འདིའི་དོན་ལས་ ས་གནས་གཞུང་གི་རྒཔོ་དང་ འཐུས་མི་ཚུ་གིས་ ཁོང་རའི་ས་ཁོངས་ནང་ལུ་ དཀའ་སྡུག་ཅན་གྱི་བཟའ་ཚང་ཚུ་ ངོས་འཛིན་འབད་དེ་ ཐོ་བཀོད་འབད་བཅུག་ནི།

དེ་གི་ཤུལ་ལས་ གཞུང་གིས་ མི་དབང་མངའ་བདག་རིན་པོ་ཆེའི་ སྐྱིད་སྡུག་ཡིག་ཚང་དང་ མི་སྡེའི་ལས་ཚོགས་ དེ་ལས་ ས་གནས་གཞུང་དང་བསྟུན་གྲོས་འབད་དེ་ དཀའ་ངལ་སེལ་ནིའི་ཐབས་ལམ་བཟོ་ནི་ཨིན།

**ཁྱིམ་ཁང་གླ་ནང་སྡོད་མི།**

ཁྲོམ་ཚོགས་གོང་འཕེལ་འགྱོ་དྲག་འབད་འགྱོ་མི་འདི་གིས་ ཁྲོམ་དང་འདི་ཚུའི་ཉེ་འདབ་ལུ་ དཀའ་ངལ་སྦོམ་འཐོན་ཏེ་ཡོད། དཔྱེ་འབདནི་ ཐིམ་ཕུག་དང་ ཕུན་ཚོགས་གླིང་ལུ་ སྡོད་ཁྱིམ་མ་ལང་པའི་དཀའ་ངལ་དང་ ཁང་གླ་ཡར་བསེང་འགྱོ་མི་གི་དཀའ་ངལ་ ལེ་ཤ་འཐོན་ཏེ་ཡོད།

དཀའ་ངལ་སེལ་ནིའི་དོན་ལས་ (Tenancy Act) ཟེར་ ས་དང་ཁྱིམ་གླ་སྤྱོད་བཅའ་ཁྲིམས་ འདི་ སང་འཕོས་འཕྲི་བསྣོན་འབད་ནིའི་གྲོས་ཐག་བཅད་ཅི། དེ་མ་ཚད་ ང་བཅས་རའི་ཞི་གཡོགཔ་དང་ མི་མཉམ་ཆུང་ཚུ་གིས་ རང་སྡོད་སའི་ཁྱིམ་ བདག་དབང་འཐོབ་ཚུགས་པའི་ཐབས་ལམ་བཟོ་ནི་ཨིན།

**སློབ་ཕྲུག**

ང་བཅས་རའི་འབྲུག་པའི་ན་གཞོན་རེ་རེ་བཞིན་དུ་ལུ་ ཤེས་རིག་གི་གོ་སྐབས་ཐོབ་ནི་འདི་ རང་སོའི་ཐོབ་དབང་ཨིན། ཨིན་རུང་ ཤེས་ཡོན་བྱིན་ནི་རྐྱངམ་ཅིག་མིན་པར་ ཤེས་རིག་གི་སྤུས་ཚད་ གཙོ་བོ་བཏོན་ནི་འདི་ཁག་ཆེ།

དེ་འབདཝ་ལས་ གཞུང་གིས་ཁ་ཐུག་ལས་ ཤེས་རིག་གི་གནས་ཚད་ག་དེ་སྦེ་ཡོདཔ་ཨིན་ན་དང་ ཤེས་རིག་གི་སྤུད་ཚད་ ཆོས་ཚན་ རྩིས་མཐོང་ཤེས་ཡོན་ རྩེད་རིགས་དེ་ཚུ་ ཞིབ་འཚོལ་ལེགས་ཤོམ་སྦེ་འབད་དེ་ ཤེས་ཡོན་ གོང་འཕེལ་གཏང་ནི་གི་ཐབས་ལམ་ཚུ་སྟོན་ནི་ཨིན།

**མི་སེར་གྱི་འཕྲོས་བསྟེན།**

ད་རེས་ནངས་པ་ ང་བཅས་ འབྲུག་པའི་མི་སེར་ཚུ་ མི་ཚེ་རིངམ་སྦེ་སྡོད་ཚུགས་མི་འདི་ གཙོ་བོ་ར་ གསོ་བའི་མཐུན་རྐྱེན་ཚུ་ལས་བརྟེན་ ན་ཚ་དང་ ཤི་རྐྱེན་མར་ཕབ་སོང་སྟེ་ཡོདཔ་ལས་བརྟེན་ཨིན།

ཨིན་རུང་ གཞི་བརྟེན་གསོ་བའི་མཐུན་རྐྱེན་ཚུ་ འཕྲོ་མཐུད་དེ་ར་ གོང་འཕེལ་གཏང་ནི་ཨིན་པའི་ཁར་ དྲུང་འཚོ་དང་སྨན་གཡོགམོ་གི་གྱང་ཁ་ ཡར་གསེང་གཏང་ནི་ཨིན།

དེ་ལས་ ཐིམ་ཕུག་རྒྱལ་ཡོངས་གཙོ་རྟེན་སྨན་ཁང་ལུ་ བདག་སྐྱོང་དང་འབྲེལ་བའི་ དབང་ཚད་བྱིན་ཏེ་ སྨན་ཁང་འདི་གི་གསོ་བའི་ཞབས་ཏོག་གི་སྤུད་ཚད་ ཡར་སྐྱེད་གཏང་ནི་ཨིན། དེ་མ་ཚད་ གསོ་བའི་མཐུན་རྐྱེན་ཚུ་ ཡུན་གཏན་བཟོ་ཐབས་ལུ་ གསོ་བའི་བློ་གཏད་མ་དངུལ་ རྒྱ་སྐྱེད་གཏང་ནི་དང་ སྒེར་གྱི་སྨན་ཁང་ཚུ་གཞི་བཙུགས་ འབད་བཅུག་ནི་གི་ཐབས་ལམ་སྟོན་ནི་ཨིན།

**ཨམ་སྲུ།**

ང་བཅས་རའི་རྒྱལ་ཁབ་ནང་ལུ་ ཨམ་སྲུ་ཚུ་གིས་ ས་ནམ་ཞིང་ལཱ་ གཞུང་གཡོགཔ་ སྒེར་སྡེ་ཚུ་ནང་ལས་ཕར་ ལཱ་འབད་དེ་ རྒྱལ་ཁབ་གོང་འཕེལ་གྱི་དོན་ལུ་ འགན་ཁག་འདྲན་འདྲ་འབག་སྟེ་ཡོད། ཨིན་རུང་ སྲིད་དོན་དང་ མི་སྡེ་དཔལ་འབྱོར་གོང་འཕེལ་གྱི་ཐད་ལུ་ དེ་ཅིག་ར་ བཅའ་མར་གཏོགས་མི་ འཐོན་མ་ཚུགས་པར་ཡོད།

འདི་འབདཝ་ལས་ གཞུང་གིས་ཁ་ཐུག་ལས་ ཚོགས་ཆུང་ཅིག་གཞི་བཙུགས་འབད་དེ་ བརྟག་ཞིབ་འབད་ཞིནམ་ལས་ རྒྱལ་ཁབ་ནང་ལུ་ སྲིད་དོན་དང་ ས་གནས་གཞུང་ མི་སྡེ་དཔལ་འབྱོར་གོང་འཕེལ་གྱི་འཆར་གཞི་ནང་ལུ་ བཅའ་མར་འདྲན་འདྲ་ གཏོགས་ཚུགསཔ་བཟོ་ནི་ལུ་ གཙོ་བོ་བཏོན་ནི་ཨིན།

ད་རེས་ ང་བཅས་རའི་ བློན་པོ་རྡོ་རྗེ་ཆོས་སྒྲོན་ འབྲུག་གི་ཨམ་སྲུའི་བློན་པོ་ འགོ་དང་པ་ འབད་མི་དེ་ལུ་ དཔའ་ཉམས་སྦོམ་ཡོད། ང་བཅས་རའི་འབྲུག་པའི་ན་གཞོན་བུམོ་ཚུ་གིས་འབད་རུང་ བློན་པོ་རྡོ་རྗེ་ཆོས་སྒྲོན་ལུ་དཔེ་བལྟ་སྟེ་ དཔེ་ཆ་རྩ་འགེངས་བལྟ་ ལཱ་ལུ་བརྩོན་ཤུགས་སྐྱེད་དེ་ རང་ཡང་ གོ་ས་གོ་གནས་འཐོབ་ཚུགསཔ་འབད་དགོ།

**ན་གཞོན།**

ང་བཅས་རའི་རྒྱལ་ཁབ་ཀྱི་མི་རློབས་ཕྱེད་ཀ་ལྷགཔ་ཅིག་ སྐྱེས་ལོ་༢༥ མན་ཆད་ འབད་མི་ཨིན་ འདིའི་གྲལ་ལས་ མང་ཤོས་ན་གཞོན་ཨིན། ང་རང་ཡང་ ན་གཞོན་གྱི་ཕམ་ཅིག་ཨིནམ་ལས་བརྟེན་ ན་གཞོན་དང་འབྲེལ་བའི་ དཀའ་ངལ་ཚུ་གི་སྐོར་ལས་ ལོ་རྒྱུས་གོཝ་དང་ གནམ་མེད་ས་མེད་ ཚ་འགྱང་ལང་མས་ཟེར་ཞུ་ནི་ཨིན།

ང་བཅས་རའི་རྒྱལ་ཁབ་ནང་ལུ་ ཆང་དང་ སྨྱོ་རྫས་ སྡེ་ཚན་གྱི་འཐབ་འཛིང་ ལོ་ན་ཆུང་ཀུའི་སྒང་ལས་ ཨ་ལོ་ཆགས་པའི་དཀའ་ངལ་ཚུ་ལུ་བལྟཝ་དང་ ང་བཅས་རའི་མི་སྡེ་ནང་ལུ་ ང་བཅས་ར་ཕམ་ཚུ་གིས་ འཐུས་ཤོར་བའི་རྟག་ཚན་མེད་ན་ཟེར་མནོཝ་མས།

འདི་འབདཝ་ལས་བརྟེན་ ང་བཅས་གཞུང་དང་སློབ་དཔོན་ཚུ་གི་ཁ་ཐུག་ལས་ དཀའ་ངལ་སེལ་ནིའི་ཐབས་ལམ་ག་དེ་དྲག་དྲག་སྟོན་འོང་ ཨིན་རུང་ འགན་ཁུར་ངོ་མ་འདི་ ང་བཅས་ར་ཕམ་ཚུ་ལུ་ ཕོགཔ་ཨིནམ་ ཤེས་དགོ་ཟེར་ཞུ་ནི་ཨིན།

ན་གཞོན་ཚུ་གིས་འབད་རུང་ ང་བཅས་རའི་མི་དབང་མངའ་བདག་རིན་པོ་ཆེ་གིས་ཐུགས་གཏད་དེ་ གོ་སྐབས་ལེགས་ཤོམ་བཟོ་གནང་ཡོད་མི་ཚུ་ ལག་ལེན་འཐབ་གནང་། འབད་དགོ་མི་ག་ར་ ཕམ་དང་གཞུང་གིས་འབད་འོང་ཟེར་མ་མནོ་བར་ རང་གིས་འབད་ དཔེ་ཆ་རྩ་འགེངས་བལྟ་ ལཱ་བརྩོན་ཤུགས་བསྐྱེད་འབད་དེ་ ཕ་མའི་དྲིན་ལན་འཇལ་ རྒྱལ་ཁབ་ལུ་ཕྱག་ཞུ་ནི་དེ་ཁག་ཆེ།

གཞུང་གིས་ཧོངས་ལས་རང་འབད་རུང་ ཤེས་ཡོན་དང་ ལཱ་གཡོག་གི་གོ་སྐབས་ ག་དེ་དྲག་དྲག་བཟོ་བའི་ཁར་ རྒྱལ་ཡོངས་ཞབས་ཏོག་གི་ལས་རིམ་འདི་ ག་དེ་འབད་འགོ་བཙུགས་ཚུགས་ག་ བསྟུན་གྲོས་འབད་ནི་ཨིན།

**མཇུག་དོན།**

ད་་་ ང་གིས་ ལོ་བསྟར་གྱི་སྙན་ཞུ་ ཐེངས་དང་པ་འདི་ ང་བཅས་རའི་རྩ་བ་༣ ལུ་ གཞི་བཞག་སྟེ་ཞུ་ཚར་ཡི།

སྙན་ཞུ་འདི་ནང་ལུ་ ཁག་ཆེ་ཤོས་འདི་ ང་བཅས་རའི་རྩ་བ་༣ གྱི་ནོརབུ་ མི་དབང་མངའ་བདག་རྒྱལཔོ་མཆོག་ལུ་ གུས་བཏུད་དང་བཀའ་དྲིན་བསམ་དགོ་པའི་སྐོར་ལས་ཞུ་ཡི།

འདི་དང་འདྲཝ་འབད་ ང་བཅས་རའི་རྒྱལ་ཁབ་དང་ མི་སེར་གྱི་གནས་སྟངས་ཀྱི་སྐོར་ལས་ མདོར་བསྡུས་ཏེ་ཞུ་བའི་ཁ་ རྒྱལ་ཁབ་སྒྲིང་སྒྲི་བཟོ་ནི་དང་མི་སེར་གོང་འཕེལ་བཏང་ནི་གི་ འཆར་གཞི་ཚུ་བཅུད་བསྡུ་སྟེ་ཞུ་ཡི།

སྤྱི་ཚོགས་ཐེངས་༢ པའི་བཙག་འཐུ་མཇུག་བསྡུ་ཞིནམ་ལས་ ང་བཅས་རའི་མི་དབང་མངའ་བདག་རིན་པོ་ཆེའི་ཞབས་ལས་ བློན་ཆེན་ང་ར་དང་ བློན་པོ་ཚུ་ལུ་ བདག་འགན་གནང་སྟེ་ ཟླཝ་༢ ལས་ལྷག་མ་སོང་། དེ་འབདཝ་ལས་བརྟེན་ ད་རིས་ ལོ་བསྟར་གྱི་སྙན་ཞུ་འདི་ཕུལཝ་ད་ ད་ལྟོའི་གཞུང་གི་གྲུབ་འབྲས་ཀྱི་ལོ་རྒྱུས་མེན་པ་ ང་བཅས་རའི་རྒྱལ་ཁབ་དང་ མི་སེར་གྱི་ གནས་སྟངས་དང་ ཤུལ་མའི་འཆར་གཞི་ཚུ་གི་སྐོར་ལས་ཞུ་ཡི།

དུས་ཅི་ ལྷན་རྒྱས་གཞུང་ཚོགས་ཀྱི་འཐུས་མི་ཚུ་ ག་ར་གསརཔ་དང་ གཞོནམ་ཨིན་མི་འདི་ ང་བཅས་རའི་རྒྱལ་རབས་ནང་ འགོ་དང་པ་ཨིན། ང་བཅས་ཚུ་ ལོ་ན་གཞོནམ་ཨིནམ་ལས་བརྟེན་ ང་བཅས་ཀྱིས་ གནས་སྐབས་དང་ ཐབས་ཤེས་གསརཔ་སྟོན་ཚུགས་པའི་ཁ་ རྒྱལ་ཁབ་ཀྱི་ཕྱག་ཞུ་ནི་ལུ་ བརྩོན་ཤུགས་ཡང་ གནམ་མེད་ས་མེད་སྐྱེད་ཚུགས།

ཨིན་རུང་ ང་བཅས་ག་ར་གསརཔ་ཨིནམ་ལས་བརྟེན་ མི་དབང་མངའ་བདག་རིན་པོ་ཆེའི་ཞབས་ལས་ བཀའ་སློབ་དང་ལམ་སྟོན་ཚུ་ འཕྲོ་མཐུད་དེ་ར་ མཛད་གནང་མི་འདི་ལུ་ ཧིང་ལས་ར་ བཀྲིན་དགའ་ཚོར་ཕུལ་ནི་ཨིན།

དེ་དང་འདྲཝ་སྦེ་ ང་བཅས་རའི་རྒྱལ་ཁབ་དང་ མི་སེར་གྱི་མཐའ་དོན་ཚུ་ གྲུབ་དགོ་པ་ཅིན་ གཙོ་བོ་རང་སྤྱི་ཚོགས་༢ པའི་རྒྱལ་ཡོངས་ཚོགས་སྡེ་དང་ རྒྱལ་ཡོངས་ཚོགས་འདུ་ ཟློག་ཕྱོགས་ཚོགས་པ་དང་ གཞུང་སྐྱོང་ཚོགས་པ་གི་འཐུས་མི་ག་ར་གིས་ འགག་བཤེར་དང་ཚད་མཉམ་གྱི་ཐོག་ལས་ སེམས་དང་མནོ་བསམ་གཅིག་ཁར་བཏང་སྟེ་ རྒྱབ་སྐྱོར་མཛད་གནང་ཟེར་ཞུ་ནི་ཨིན།

ང་བཅས་རའི་སྤྱི་ཚོགས་༢ པའི་གནས་ཡུན་སྐབས་ རྒྱལ་ཁབ་དང་མི་སེར་གྱི་མཐའ་དོན་ གྲུབ་ཚུགས་པའི་གོ་སྐབས་སྦོམ་སྦེ་ར་ཡོད། དེ་སྦེ་ཞུ་དགོ་མི་འདི་ཡང་

**དང་པ་** དཀོན་མཆོག་གི་ཐུགས་རྗེ་དང་ བཀའ་སྲུང་ཆོས་སྲུང་ཚུ་གི་རྒྱབ་སྐྱོར་ཡོདཔ་ལས་བརྟེན།

**གཉིས་པ་** མི་དབང་ཡབ་སྲས་རྣམ་གཉིས་ཀྱི་ སྐུ་བསོད་དབང་ཐང་དང་ བཀའ་སློབ་དང་ལམ་སྟོན་བཟངམ་གནངམ་ལས་བརྟེན།

**གསུམ་པ་** ང་བཅས་རའི་ཞི་གཡོགཔ་ཚུ་ ལྕོགས་གྲུབ་དང་ཉམས་མྱོང་བརྩོན་ཤུགས་ཡོདཔ་ལས་བརྟེན།

**བཞི་པ་** ང་བཅས་རའི་གཞུང་འདི་གིས་ ལྷག་བསམ་རྣམ་དག་གི་སྒོ་ལས་ ཕྱག་ཞུ་བའི་སྐབས་ རོགས་དང་རང་མེན་པ་ གཞུང་སྐྱོང་དང་བཟློག་ཕྱོགས་མེན་པ་ དམངས་གཙོའི་ཚོགས་པ་དང་ ཕུན་སུམ་ཚོགས་པ་ཟེར་མེན་པ་ རྒྱལ་ཁབ་དང་མི་སེར་གྱི་མཐའ་དོན་ རྐྱངམ་ཅིག་ལུ་གཙོ་བོ་སྟོན་སྟེ་ ཕྱག་ཞུ་ནི་གི་ སེམས་ཤུགས་ཡོདཔ་ལས་བརྟེན།

**ལྔ་པ་** འཆར་གཞི་༡༡ པ་འདི་ ཆ་འཇོག་གྲུབ་ཡོད་པའི་ཁ་ འདིའི་དམིགས་ཡུལ་ཚུ་གྲུབ་ནི་གི་དོན་ལུ་ ནང་འཁོད་འོང་འབབ་ཡོད་པའི་ཁར་ རྒྱ་གར་གཞུང་གི་ཧོངས་ལས་ མ་དངུལ་འབོར་ཆེ་ཏོག་ཏོ་སྦེ་ གནང་ཡོདཔ་མ་ཚད་ གྲོགས་རམ་རྒྱལ་ཁབ་གཞན་མི་ཚུ་གིས་ཡང་ གྲོགས་རམ་འབད་ཆོག་ཆོག་ཡོདཔ་ལས་བརྟེན་ཨིན།

ཨིན་རུང་ བསིག་པ་ལྷ་གི་བསིག་རུང་ མ་པ་རང་གིས་བསིག་དགོ་ཟེར་ སླབ་སྲོལ་ཡོདཔ་བཟུམ་སྦེ་ གོང་འཕེལ་གྱི་ལཱ་འདི་ཚུ་འབད་བའི་སྐབས་ རྒྱལ་ཁབ་སྒྲིང་སྒྲི་བཟོ་དགོ་པ་ཅིན་ མི་སེར་ལུ་ཕན་ཐོགས་དགོ་པ་ཅིན་ གཞུང་རྐྱངམ་ཅིག་ལུ་ འགན་ཁུར་བཀལ་བཞག་ནི་མེན་པ་ ང་བཅས་ར་ འབྲུག་པའི་མི་སེར་ ག་ར་གིས་སེམས་ཁར་ཚ་གྱང་སྦོམ་འབག་སྟེ་ ཕྱག་ཞུ་དགོ་ཟེར་ཞུ་ནི་ཨིན།

ང་བཅས་རའི་དྲིན་ཅན་གྱི་ཕམ་ མི་དབང་འབྲུག་རྒྱལ་བཞི་པ་མཆོག་གིས་ དེ་བསྒང་སྤྱི་ལོ་༡༩༧༤ ལུ་ གསེར་ཁྲི་མངའ་གསོལ་རྟེན་འབྲེལ་རྩི་སྲུང་ཞུ་བའི་སྐབས་ རྒྱལ་ཁབ་སྒྲིང་སྒྲི་བཟོ་ནིའི་དོན་ལུ་ ག་དེ་སྦེ་གསུང་ཡི་ཟེར་ཞུ་བ་ཅིན་

ཁྱེད་མི་སེར་ཚུ་གིས་ར་འབད་རུང་ འབད་ནི་ཡོདན་ག་ར་གཞུང་གིས་འབད་འོང་ཟེར་མནོ་བསམ་བཏང་ནི་མེད་འོང་། ག་ཅི་སྨོ་ཟེར་བ་ཅིན་ ང་བཅས་གཞུང་གིས་ཤུགས་སྦོམ་ཅིག་སྟོནམ་ཝ་འདི་ ཁྱེད་མི་སེར་ཚུ་གིས་ དུམ་གྲ་ཅིག་རྩ་གྱེང་མ་ཅིན་ འདི་ལེ་ཤ་ཁག་ཆེ། ཟེར་གསུངས་གནང་མི་འདི་ ང་བཅས་ འབྲུག་པའི་མི་སེར་རེ་རེ་བཞིན་དུ་གིས་ སེམས་ཁར་དྲན་ཏེ་ ཕྱག་ཞུ་ནི་འདི་ ག་ནི་ཝ་ཁག་ཆེ་ཟེར་ཞུ་ནི་ཨིན།

**བཀྲ་ཤིས་བདེ་ལེགས།**